title: Hiljainen tieto

text: Hiljaisen tiedon käsitteen toi suomalaiseen keskusteluun Hannele Koivunen teoksessaan "Hiljainen tieto" (1997), jossa hän käänsi englannin "tacit knowledge" -käsitteen tällä tavoin. Koivunen tarkastelee laajasti sanallisen tiedon ulkopuolelle ulottuvaa tietämistä ja osaamista. Hän sisällyttää hiljaiseen tietoon kaiken sen geneettisen, ruumiillisen, intuitiivisen, myyttisen, arkkityyppisen ja kokemusperäisen tiedon, jota ihmisellä on, vaikka sitä ei voida ilmaista sanallisesti. Lisäksi Koivunen tarkastelee hiljaisuutta äänettömyytenä, puhumattomuutena ja vaikenemisena sekä hiljaisuuden merkitystä ihmiselle ja kulttuurille. Hänen tarkastelussaan painottuu kansanrunouden suhde hiljaisuuteen. Tarkastelussa on mukana mielellisen rauhoittumisen merkitys. Näin Koivusen hiljaisen tiedon käsite kattaa sellaisiakin näkökulmia, mitä Polanyin "tacit knowledge" -käsitteeseen ei yleensä liitetä.


title: Hiljainen tieto

text: Hiljaisen tiedon käsite saattaa aiheuttaa sekaannuksia, koska eri yhteyksissä sillä tarkoitetaan eri asioita. Jos joku tieto ei ole sanallista, se voi silti olla huomion kohteena. Esimerkiksi muusikko voi suunnata huomionsa soiviin ilmiöihin ja tuntemuksiin kehossaan, vaikka ei niitä sanoiksi pukisikaan.


title: Hiljainen tieto

text: Hiljainen tieto voi olla sellaista tietoa, joka on opittu implisiittisen oppimisen kautta yhteisön tai tradition piirissä eikä se ole koskaan tullutkaan tietoisen tarkastelun kohteeksi. Se voi olla myös sellaista tietoa, johon on opiskeluvaiheessa kiinnitetty tietoinen huomio, mutta johon taidon automatisoiduttua ei enää tarvitse kiinnittää huomiota. Joissain tapauksissa huomion voi niin halutessaan suunnata siihen uudelleen, joissain tapauksissa automatisoituneen taidon pohjalla ollut tieto ei enää ainakaan helpolla avaudu tietoiselle tarkastelulle. Erityisesti taidon opettamiselle hiljainen tieto asettaa haasteen, koska taitava tekijä ei aina tunnista taitonsa perusteita.


title: Hieraattinen kirjoitus

text: Hieraattinen kirjoitus oli hieroglyfikirjoituksen tyylitelty muoto, joka korvasi vaikeatekoisemman edeltäjänsä kirjeissä, papyruksissa ja muissa kiireellisimmissä viestinnän muodoissa. Hieraattinen kirjoitus oli lähes yhtä vanhaa kuin hieroglyfikirjoituskin. Hieraattisen kirjoituksen pohjalta kehitettiin myöhäiskaudella vielä tyylitellympi demoottinen kirjoitus, joka otettiin käyttöön valtion asiakirjoissa.


title: Álvaro Mejía

text: Álvaro Mejía on seuraavien henkilöiden nimi:


title: Caater

text: Caater on virolainen yhtye, joka tekee pääasiassa house-, trance-, techno- ja dance-tyyppistä, yleisesti eurodance-tyyppistä musiikkia. Caater sai alkunsa Tallinnassa sen pääjäsenten, entisen DJ:n, Kalle Kukkin ja Markku Tiidumaan tavatessa. Myöhemmin yhtyeeseen liittyi Andrus Lang.


title: Caater

text: Caaterin ensimmäinen kappale oli vuonna 1999 julkaistu "O Si Ne Ne", joka menestyi hyvin musiikkilistoilla. Ensimmäinen levy valittiin Estonian Music Awards -gaalassa vuoden albumiksi ja "O Si Ne Ne" valittiin parhaaksi tanssihitiksi. Bändi sai myös vuoden bändin tittelin.


title: Caater

text: Vuonna 2000 Caater palasi listoille singlehitillään "Hold That Sucker Down", joka ilmeistyi myyntiin viidessä Euroopan maassa: Suomessa, Virossa, Tanskassa, Belgiassa ja Italiassa. Suomen listoilla kappale oli yltänyt viidenteen sijaan, kun taas Tanskassa Caaterille tuli 36:s sija. Samana vuonna ilmeistyi myös kaksi muuta singleä, "Phantom" ja "Dance With You", jotka nekin menestyivät kohtuullisesti. "Phantom":ia myytiin vain Suomessa ja Virossa, mutta "Dance With You" oli saatavilla Viron lisäksi Pohjoismaissa, Belgiassa ja Italiassa. Suomessa "Dance With You" ylsi singlelistan kuudenneksi. Virossa kappale oli listan ensimmäisenä, Skandinavian listoilla kolmaskymmenes ja Norjassa sijalla 20.


title: Caater

text: Vuonna 2001 Caater julkaisi ensimmäisen albuminsa, "King Size":n. Albumia myytiin Suomessa, Tanskassa, Virossa ja Unkarissa. King Sizea myytiin Suomessa ja Virossa myös singlenä. Soololaulaja Hannahin kanssa tehty "Free My Body" oli menestys, mutta sitäkin myytiin vain Suomessa ja Virossa. Suomessa kappale ylsi listoilla kuudennelle sijalle. Sijalla 17 se oli Viron TOP40:ssä ja sijalla 20 "Moldova Top Internationalissa".


title: Caater

text: Vuonna 2002 ilmestyi Caaterin toinen albumi "Club Space". Samana vuonna ilmestyi kaksi singleä; "Enjoy The Silence" ja "Master Tune", joita myytiin edelleen vain Suomessa ja Virossa.


title: Caater

text: Vuonna 2003 ilmestyi yhtyeen viimeinen albumi "Queen Of The Night", joka oli tehty yhteistyössä Trinityn kanssa. Tyyliltään albumi oli hieman aiempaa pehmeämpää ja melodisempaa dancea. Albumia myytiin vain Virossa, mutta single oli saatavilla myös Suomessa. Kappale ei ollut kovin arvostettu.


title: Kemi I

text: Kemi I (Kemi 1) on majakka Kemin satamiin johtavan väylän suulla Perämerellä. Majakka sijaitsee avomerellä noin 37 kilometrin päässä Ajoksen satamasta etelälounaaseen ja noin 34 kilometriä Krunnien saaristoon kuuluvasta Ulkokrunnin saaresta länteen. Se on pari kilometriä Suomen aluevesirajan ulkopuolella.


title: Kemi I

text: Vuonna 1973 Kemin edustalle rakennettiin kaksi uutta pohjamajakkaa, Kemi I ja Kemi II, korvaamaan vanhaa majakkalaiva Kemiä. Majakkatornit rakennettiin käyttäen uutta menetelmää. Niiden perustaksi juntattiin merenpohjaan pyöreitä teräspylväitä, joiden päälle sijoitettiin teräksinen majakkatorni. Kemi I:n huipulle asennettiin myös helikopterin laskeutumistasanne. Kun uudet majakat valmistuivat ja otettiin käyttöön, poistettiin majakkalaiva "Kemi" asemapaikaltaan 15. marraskuuta 1973.


title: Kemi I

text: Majakka ei kuitenkaan kestänyt jääliikuntojen aiheuttamia voimia ja tärinää, vaan sen loistolaite sammui jo joulukuussa. Tornin yläosa huojui jääliikuntojen voimasta pahimmillaan jopa yli kymmenen metriä edestakaisin. Jääliikuntojen voimasta sekä Kemi I että Kemi II päätettiin räjäyttää vesirajasta, ja majakkalaiva "Kemi" siirrettiin vielä yhdeksi purjehduskaudeksi asemapaikalleen.


title: Kemi I

text: Nykyinen Kemi I on rakenteeltaan pohjamajakka, jonka torniosa seisoo merenpohjaan upotetun betonisen jalustan, kasuunin päällä. Kasuuni rakennettiin Oulun satamassa ja hinattiin sijoituspaikalleen kesäkuussa 1975.


title: Kemi I

text:
Kun kasuuni oli upotettu haluttuun kohtaan sen tyhjä tila täytettiin rautamalmin rikastusjätteellä joka olikin toimiva ratkaisu.
Majakassa on myös tutkamajakka sekä Suomen ensimmäinen automaattinen säähavaintoasema, jossa mitataan ilman lämpötilaa, kosteutta ja painetta sekä tuulen suuntaa ja nopeutta.


title: Kemi II

text: Kemi II (Kemi 2) on majakka Kemin satamiin johtavan väylän suulla Perämerellä. Majakka sijaitsee avomerellä noin 20 kilometrin päässä Ajoksen satamasta etelälounaaseen ja noin 25 kilometriä Krunnien saaristoon kuuluvasta Ulkokrunnin saaresta länsiluoteeseen.


title: Kemi II

text: Vuonna 1973 Kemin edustalle rakennettiin kaksi uutta pohjamajakkaa, Kemi I ja Kemi II, korvaamaan vanhaa majakkalaiva Kemiä. Majakkatornit rakennettiin käyttäen uutta menetelmää. Niiden perustaksi juntattiin merenpohjaan pyöreitä teräspylväitä, joiden päälle sijoitettiin teräksinen majakkatorni. Kun uudet majakat valmistuivat ja otettiin käyttöön, poistettiin majakkalaiva "Kemi" asemapaikaltaan 15. marraskuuta 1973.


title: Kemi II

text: Majakan loistolaite sammui jo joulukuussa 1973. Sammumista tutkittaessa havaittiin, että majakkatornissa oli tapahtunut kaasuvuodon aiheuttama räjähdys. Jääliikuntojen voimasta aiheutuvan huojunnan vuoksi majakka räjäytettiin vesirajasta, ja majakkalaiva "Kemi" siirrettiin vielä yhdeksi purjehduskaudeksi asemapaikalleen.


title: Kemi II

text: Uusi majakka valmistui vasta vuonna 1981. Nykyisessä majakkatornissa on tärinävaimennettu yläosa.


title: Harmaahorsma

text: Harmaahorsma ("Epilobium lamyi", syn. "Epilobium tetragonum" subsp. "lamyi") on Euroopassa kasvava, monivuotinen horsmakasvi. Suomessa laji on hyvin harvinainen ja uhanalainen.


title: Harmaahorsma

text: Harmaahorsman punertava varsi on pysty, nelisärmäinen ja 30–60 cm korkea. Kasvi on haaraton tai yläosastaan haarova. Varren alaosa on kalju, ylempää myötäisesti kaarikarvainen. Varren tyvellä on sekä uusia että edellisen kesän kuivia ruusukelehtiä. Harmaanvihreät lehdet ovat ruodittomia tai hyvin lyhytruotisia, kapean pitkulaisia ja pieni- ja tylpähköhampaisia. Ylimpien lehtien laidat ja alapinnan keskisuonet ovat karvaisia. Tiheän kukinnon ranka on harmaakarvainen. Kukan teriö on vajaan sentin levyinen, purppuranpunainen ja kokonaan aukeava. Luotti on nuijamainen. Harmaahorsma kukkii heinä-elokuussa. Kasvi tuottaa runsaasti siemeniä ja ne säilyvät pitkään maassa. Harmaahorsma voikin pulpahtaa esille maata muokattaessa.


title: Harmaahorsma

text: Harmaahorsma muistuttaa suuresti tummahorsmaa ("E. obscurum") ja särmähorsmaa ("E. tetragonum"), jonka alalajiksi se onkin välillä luokiteltu. Harmaahorsma saattaa risteytyä muiden horsmalajien kanssa. Risteymiä tunnetaan ainakin amerikanhorsman ("E. adenocaulon") ja lehtohorsman ("E. montanum") kanssa.


title: Harmaahorsma

text: Harmaahorsman päälevinneisyysalue ulottuu Isosta-Britanniasta ja Ranskasta läpi Keski-Euroopan Balkanille asti. Satunnaisemmin lajia tavataan lähes koko Euroopassa Etelä-Ruotsia ja -Suomea myöten. Harmaahorsmaa kasvaa myös Turkissa. Suomessa harmaahorsmaa on tavattu usealta paikkakunnalta Ahvenanmaalta, Turun saaristosta Korppoosta ja Nauvosta sekä aikaisemmin myös mannermaalta Lohjalta ja Karjalohjalta.


title: Harmaahorsma

text: Harmaahorsma viihtyy savisissa ojissa ja ojanpientareilla, joutomailla, kesantopelloilla ja kosteilla rantaniityillä. Se on vähentynyt elinpaikkojen umpeenkasvamisen ja ojien vähenemisen takia. Se ei myös pärjää kilpailussa tulokaslaji amerikanhorsman kanssa.


title: Johann Renner

text: Johann Renner (n. 1525 - 1583/4) oli virolainen kronikoitsija ja Balthasar Russowin aikalainen. Hänen teoksensa Liivinmaan historia julkaistiin vasta 1800-luvulla.


title: Homoseksuaalisuus ja laki

text: Tämä artikkeli selostaa homoseksuaalisuuden lainsäädännöllistä asemaa maailman eri valtioissa. Homoseksuaalisuus on edelleen rikos 68 maassa ja kuolemantuomion siitä voi saada Iranissa, Mauritaniassa, Nigeriassa, Saudi-Arabiassa, Sudanissa, Arabiemiraateissa ja Jemenissä.Vuonna 2008 66 maata esitti YK:lle vetoomuksen, jossa vaadittiin homoseksuaalisuuden laillistamista kaikissa YK:n jäsenmaissa. Vetoomuksen allekirjoittivat muun muassa kaikki EU-maat ja Japani. Suurista maista Yhdysvallat, Venäjä ja Kiina jättäytyivät vetoomuksen ulkopuolelle.


title: Arnikki

text: Arnikki eli tunturiarnikki ("Arnica angustifolia") on Fennoskandian pohjoisosissa kasvava kauniskukkainen arnikkilaji. Tunturiarnikki on Suomessa uhanalainen ja luonnonsuojelulailla rauhoitettu. Sitä kasvaa Suomessa alle sadassa paikassa.


title: Arnikki

text: Monivuotinen tunturiarnikki kasvaa 10–40 cm korkeaksi. Sen varsi on hento ja etenkin latvaosasta tiheään karvainen. Varren tyvellä on lehtiruusuke. Vastakkain olevia ruodittomia varsilehiä on yksi tai kaksi paria. Lehtilapa on suikea tai puikean suikea, pitkäkärkinen, ehylaitainen, lähes silposuoninen ja lyhytkarvainen. Kukinto on 3–5 cm leveä, yksittäinen ja usein nuokkuva keltainen mykerö. Toisinaan esiintyy 1–4 muuta mykeröä varsilehtien hangassa. Tunturiarnikki kukkii heinä-elokuussa.


title: Arnikki

text: Tunturiarnikkia tavataan Fennoskandiassa Pohjois-Norjan ja -Ruotsin tuntureilla, Petsamon tunturialueella sekä Kuolan niemimaalla. Lajin muita pohjoisessa tai vuoristoissa viihtyviä alalajeja tavataan laajalla alueella Pohjois-Venäjällä, Siperiassa, Pohjois-Amerikan pohjoisosissa, Grönlannissa ja myös Pohjois-Afrikassa. Suomessa tunturiarnikkia kasvaa Enontekiön ja Inarin Lapissa sekä Kuusamossa ja Sallassa. Vuonna 2009 tehdyissä kartoituksissa laji löydettiin Suomesta 73 kasvupaikalta.


title: Arnikki

text: Tunturiarnikki kasvaa kalkkipitoisilla, melko kuivilla ja valoisilla paikoilla: tunturikankailla ja rotkojen ja pahtojen seinämillä olevilla pienillä hyllyillä. Laji on kalkinvaatija. Suomessa suurin osa tunturiarnikin kasvupaikoissa sijaitsee suojelualueilla. Kausniskukkaista kasvia saattaa kuitenkin uhata laiton keräily ja kasvupaikkojen kuluminen.


title: Arnikki

text: Arnikin sukulaislajeja, kuten etelänarnikkia ("Arnica montana") ja idänarnikkia ("Arnica sacchalinensis"), käytetään rohtokasveina.


title: Kemi (täsmennyssivu)

text: Kemi voi tarkoittaa seuraavia:


title: Phil Ivey

text: Phil Ivey (s. 1. helmikuuta 1976, Riverside, Kalifornia) on yhdysvaltalainen pokeriammattilainen. Hän vietti nuoruutensa New Jerseyssä ja asuu nykyisin Las Vegasissa. Ivey edustaa Full Tilt Poker -pokerihuonetta, jonka omistajiin ja perustajiin hän kuuluu. Pokerimaailmassa Iveya kutsutaan usein maailman parhaaksi pelaajaksi. Barry Greenstein pitää häntä maailman parhaana turnauspelaajana.


title: Phil Ivey

text: Ivey on voittanut urallaan kymmenen World Series of Poker -ranneketta, joista kolme samana vuonna (vuonna 2002, kolmeen voittoon samana vuonna ovat kykeneet Iveyn lisäksi vain Phil Hellmuth Jr, Ted Forrest, Puggy Pearson ja Jeff Lisandro).


title: Phil Ivey

text: WSOP:n pääturnauksessa Ivey on ollut 23. vuonna 2002, 10. vuonna 2003 ja 20. vuonna 2005. Lisäksi hän oli mukana yhdeksän pelaajan finaalissa marraskuussa 2009. Iveyn lopullinen sijoitus oli 7.


title: Phil Ivey

text: Phil Ivey oli WPT:n finaalipöydässä kuusi kertaa ennen kuin seitsemännellä kerralla voitti WPT-turnauksen. Tämä tapahtui L.A. Poker Classicissa helmikuussa 2008. Ykköspalkinto oli 1 596 100 dollaria. The Fourth Annual Jack Binion World Poker Openissa tammikuussa 2003 hän oli toinen.


title: Phil Ivey

text: Ivey debytoi EPT:llä syyskuussa 2006 Barcelonan turnauksessa. Hän aloitti finaalipöydän johtoasemassa ja oli lopulta toinen norjalaisen Bjørn-Erik Glennen jälkeen.


title: Phil Ivey

text: 20. marraskuuta 2005 Ivey voitti miljoonan dollarin ykköspalkinnon Monte Carlo Millions -turnauksessa. Vain 24 tuntia myöhemmin hän voitti 600 000 dollaria "The FullTiltPoker.Net Invitational Live from Monte Carlo" -kilpailussa. Kutsukilpailun muut osallistujat olivat Mike Matusow, Phil Hellmuth, Gus Hansen, Chris Ferguson, Dave Ulliott ja John Juanda.


title: Phil Ivey

text: Kesäkuussa 2011 Iveyn pokeriuran turnausansiot ylittivät 13,9 miljoonaa dollaria. Hän on tällä hetkellä The Hendon Mobin turnaustilastoissa kaikkien aikojen kolmantena.


title: Phil Ivey

text: Ivey on osallistunut vakituisesti Las Vegasin Bellagio-hotellin suurimpiin käteispeleihin. Toukokuussa 2010 avattiin Arian kasinolle Las Vegasiin Phil Iveyn mukaan nimetty korkeiden panosten pokeripelihuone.


title: Phil Ivey

text: Helmikuussa 2006 Ivey pelasi limiitti texas hold'emia kaksinpelinä teksasilaista liikemies-miljardööri Andy Bealia vastaan. Kolmen päivän aikana Ivey voitti yli 16 miljoonaa dollaria. Ivey edusti pokerin pelaajien ryhmää nimeltä "The Corporation", joka yhdisti rahansa ja vuorollaan pelasi Bealia vastaan. Aiemmin samassa kuussa Beal oli voittanut ryhmältä 10 miljoonaa dollaria.


title: Phil Ivey

text: High Stakes DB on tilastoinut internetin käteispelejä 1.1.2007 alkaen, Iveylle on kertynyt seuranta-aikana voittoa yli 19 miljoonaa dollaria.


title: Risto (yhtye)

text: Risto on suomalainen rockyhtye. Yhtyeen laulusolisti on Risto Ylihärsilä.


title: Eero Lehti

text: Eero Heikki Lehti (s. 23. elokuuta 1944 Tuusula) on suomalainen poliitikko ja yrittäjä. Hän on toiminut kokoomuksen kansanedustajana vuodesta 2007 Uudenmaan vaalipiiristä. Hän on ollut Keravan kaupunginvaltuutettu vuodesta 1968 ja toiminut pitkään myös valtuuston puheenjohtajana.


title: Eero Lehti

text: Koulutukseltaan Lehti on valtiotieteiden maisteri. Hän sai kauppaneuvoksen arvonimen vuonna 2000. Vaasan yliopisto myönsi Lehdelle kauppatieteiden kunniatohtorin arvon vuonna 2006.


title: Eero Lehti

text: Lehti valmistui valtiotieteiden maisteriksi Helsingin yliopistosta vuonna 1969. Valmistumisensa jälkeen hän aloitti Keskossa markkinatutkijana. Vuonna 1971 Lehti perusti Taloustutkimus-yrityksen ja omistaa nykyisin Taloustutkimus Oy:n. Lehti omisti myös perustamansa Suomen Lehtiyhtymä Oy:n kunnes myi sen maaliskuussa 2013 Keskisuomalainen-konsernille. Hän on toiminut hallituksen puheenjohtajana Taloustutkimuksessa sen perustamisesta lähtien ja Lehtiyhtymässä 1978–2013. Vuosina 2002–2008 Lehti toimi Suomen Yrittäjien puheenjohtajana. Hän oli Euroopan unionin talous- ja sosiaalikomitean jäsen vuosina 1995–2008.


title: Eero Lehti

text: Lehti valittiin eduskuntaan vuoden 2007 vaaleissa, joissa hänellä oli Suomen suurin vaalibudjetti, 119 335 €. Lehti nousi eduskunnan varakkaimmaksi vuonna 2007.


title: Eero Lehti

text: Ennen valintaansa kansanedustajaksi Lehti herätti keväällä 2007 huomiota useilla kommenteillaan. Helmikuussa 2007 hän sai runsaasti julkisuutta ehdottaessaan luottamusmiesten irtisanomissuojan poistamista, koska luottamusmiehellä ei voi olla erityisasemaa eikä erivapautta toimia: ei saa ajaa firmaa niin kuralle, että muut joutuvat lähtemään, ja itse jää viimeiseksi. Lehden mukaan valta pitäisi olla kytketty vastuuseen. Asia nousi esiin myös eduskunnassa, missä kaikki puolueet tyrmäsivät sen.


title: Eero Lehti

text: Helmikuun 2007 alussa Lehti kutsui vaaliseminaarissa Hämeenlinnassa kiinalaisia ”vinosilmiksi”. Hän totesi myöhemmin, ettei pidä ilmausta rasistisena. Kokoomuksen puoluesihteeri Taru Tujunen kuitenkin tuomitsi sanavalinnan. Maaliskuussa 2007 Vasemmistoliiton vaaliehdokas Katja Syvärinen kertoi Lehden puhuneen hänelle asiattomasti Lohjalla pidetyssä vaalitilaisuudessa ja syytti tätä seksuaalisesta häirinnästä. Lehden mukaan kyse oli keskustelussa sattuneesta väärinkäsityksestä.


title: Eero Lehti

text: Vuodesta 2015 Lehti on ollut Yleisradion hallintoneuvoston jäsen. Lehti ilmoitti ensin jättävänsä eduskunnan vuoden 2019 eduskuntavaaleissa, mutta päätti sittenkin pyrkiä jatkokaudelle.


title: Eero Lehti

text: Lehden mielestä heikko-osaisten suhteen pitäisi toimia joustavasti niin, että ihminen saa tuottavuutensa mukaisen palkan, mutta sosiaaliset järjestelmät antavat hänelle yhteiskunnassa sovitun lopun elintason. Hän kannattaa erityisesti Osmo Soininvaaran perustuloehdotusta.


title: Eero Lehti

text: Lehti kannattaa Pendolino-junia vaihtoehtona lentoliikenteelle. Hänestä Pendolinojen tulisi kulkea siten, että ne kykenisivät käyttämään huippunopeuttaan koko matkan, Helsinki-Vantaan lentoaseman kautta Kuopioon, Seinäjoelle, Tampereelle, Lappeenrantaan sekä Pietariin.


title: Eero Lehti

text: Eduskunnassa Lehti on vaatinut valtion rahoitusta kehäradan suunnitteluun, jonka hän arvioi olevan nopea, auton ja lentokoneen käyttöä korvaava, ja ympäristöystävällinen.


title: Eero Lehti

text: Vuonna 2011 Lehti epäili Keskisuomalaisen haastattelussa pääministeri Jyrki Kataisen ja valtiovarainministeri Jutta Urpilaisen harhaanjohtavan suomalaisia mahdollisuuksista saada lainatakuut Kreikalta.


title: Eero Lehti

text: Lehden mukaan valtion pitäisi ottaa sijoituslainaa yhtä paljon kuin syömävelkaa.


title: Eero Lehti

text: Lehti on naimisissa filosofian maisteri Ulpu Lehden kanssa. Heillä on yksi tytär. Hän on Keravan varallisuustilastojen kärjessä ja hänen vaimonsa toisena. Vuonna 2005 Lehden verotettava varallisuus oli 7,2 miljoonaa euroa. Lehti keräilee autoja, erityisesti Jaguareja.


title: Eero Lehti

text: Lehti on tuomittu ennakkoperintälain rikkomisesta ja sosiaaliturvamaksujen laiminlyönnistä. Rikoksen katsottiin tapahtuneen 1984–1986.


title: Álvaro Mejía (jalkapalloilija)

text: Álvaro Mejía Pérez (s. 18. tammikuuta 1982 Madrid, Madridin maakunta, Espanja) on espanjalainen jalkapalloilija, pelipaikaltaan puolustaja. Hän edustaa Espanjan pääsarjassa Primera Divisiónissa pelaavaa Real Murciaa.


title: Álvaro Mejía (jalkapalloilija)

text: Mejía aloitti jalkapalloilun Madridin naapurikaupungin Las Rozasin Club Deportivo Las Rozasissa, josta siirtyi Real Madridin junioreihin vuonna 1998. Realissa hän aloitti Juvenil C -joukkueessa, josta nousi asteittain ikäluokasta toiseen ja lopulta edustusjoukkueeseen kaudella 2003–2004. Ensimmäisen pääsarjaottelunsa hän pelasi 24. tammikuuta 2004 Villarrealia vastaan, ja esiintyi ensimmäisellä kaudellaan kaikkiaan yhdeksässä ottelussa. Mejía pelasi täydet minuutit myös Mestarien liigan neljännesvälierien toisessa osaottelussa Bayern Müncheniä vastaan sekä tappiollisessa puolivälieräotteluparissa Monacoa vastaan.


title: Álvaro Mejía (jalkapalloilija)

text: Mejía teki uuden vuoteen 2010 ulottuvan sopimuksen Real Madridin kanssa 24. toukokuuta 2004, mutta pelasi tulevalla kaudella vain viidessä pääsarjaottelussa. Kaudella 2005–2006 hän oli mukana 17 pääsarjaottelussa, ja teki ammattilaisuransa ensimmäisen maalinsa Real Betisiä vastaan 29. lokakuuta 2005 tultuaan hetkeä aiemmin vaihdosta kentälle.


title: Álvaro Mejía (jalkapalloilija)

text: Kesällä 2007 Mejía siirtyi neljävuotisella sopimuksella kaudeksi 2007–2008 Primera Divisióniin nousseeseen Real Murciaan.


title: Álvaro Mejía (jalkapalloilija)

text: Vapaa-ajallaan Mejía on intohimoinen hevosharrastaja. Hän omistaa oman tallin ja 12 hevosta.


title: Cannibal Island

text: Cannibal Island voi tarkoittaa:


title: Puritaanit (ooppera)

text: Puritaanit () on Vincenzo Bellinin kolminäytöksinen ooppera, joka sai ensi-iltansa 24. tammikuuta 1835 Pariisin Théâtre Italiens -oopperatalossa.


title: Deathrock

text: Deathrock on punkrockin ja goottirockin yhdistelmälaji, jossa on kauhuaineksia ja joka pääasiassa kehittyi Yhdysvaltojen länsirannikolla 1970-luvun lopun ja 1980-luvun alun vaihteessa.


title: Deathrock

text: 1990-luvun "nykyaikaisemmilla" deathrock-yhtyeillä on musiikissaan enemmän vaikutteita post-punkista kuin varhaisilla deathrock-yhtyeillä. Yhdysvalloissa termiä "deathrock" käytetään synonyyminä ensimmäisen sukupolven goottirockyhtyeille. Yhdistyneessä kuningaskunnassa termit eivät olleet vaihtoehtoisia. Suurin osa varhaisista brittiläisistä ryhmistä piti itseään punk- tai goottiyhtyeinä mutta eivät deathrock-yhtyeinä, sillä deathrock oli yhdysvaltalainen suuntaus. Euroopassa termiä "Batcave" (lontoolainen klubi, jossa brittiläisen goottialakulttuurin katsotaan syntyneen) käytettiin deathrockin sijasta, tai sen yhteydessä.


title: Deathrock

text: Deathrockissa painottuu karmiva tunnelma, sisäänpäin kääntynyt mieliala ja punkin sekä post-punkin musiikillinen rakenne. Deathrock-kappaleissa käytetään yksinkertaisia sointuja, kaikuvia kitaroita, huomattavaa bassoa ja rumpuja, joissa painottuu toistuva heimomainen 4/4-tahtilaji. Tunnelman luomiseksi käytetään riipiviä kitaroita, koskettimia ja kokeiluja eri soittimien kanssa. Sanoitukset vaihtelevat mutta ovat tyypillisesti sisäänpäin kääntyneitä, surrealistisia ja käsittelevät synkeitä teemoja eristyksestä, katkeruudesta, menetyksestä, elämästä, kuolemasta jne.


title: Deathrock

text: Kuitenkin usein yksinkertaiset rakenteet, raskas tunnelma ja rytminen musiikki asettavat paljon edellytyksiä laulajalle, joka pyrkii välittämään monimutkaisia tunteita, joten deathrock-laulajilla on tyypillisesti voimakas, omaleimainen ääni ja vahva lavaeläytyminen läsnä.


title: Deathrock

text: Muista punkin alalajeista lähimpänä deathrockia ovat horror punk ja psychobilly. Siinä missä deathrock on punkin, post-punkin ja kauhun yhdistelmä, on horror punk punkin, doo-wopin ja kauhun yhdistelmä. Psychobilly taas on punkin, rockabillyn ja kauhun yhdistelmä. Koska kauhu on näille lajeille yhteinen tekijä, on niillä olemassa varteenotettavia limittymiä.


title: Deathrock

text: Yleisesti ottaen horror punk kuulostaa äänekkäämmältä ja nopeammalta kuin deathrock. Päinvastoin deathrock kuulostaa sisäänpäin kääntyneemmältä ja romanttisemmalta kuin horror punk. Koskettimet ovat toinen erottava tekijä: deathrock-yhtyeet käyttävät niitä usein tunnelman luomiseen kun taas horror punk ja psychobilly-yhtyeet eivät. Psychobilly sen sijaan on helpompi erottaa deathrockista ja horror punkista, koska psychobilly-yhtyeet käyttävät usein etualalle miksattua bassoa siinä missä horror punk- ja deathrock-yhtyeet eivät.


title: Deathrock

text: Nimellisistä yhtäläisyyksistä huolimatta deathrockilla ei ole mitään tekemistä death metalin kanssa, joka on metallimusiikin alalaji.


title: Deathrock

text: Termiä deathrock käytettiin ensimmäisen kerran 1950-luvulla kuvaamaan yhteydetöntä rock and rollin genreä nimeltään "death rock", joka alkoi vuonna 1958 Jody Reynoldin julkaistua "Endless Sleep" -kappaleensa ja päättyi vuonna 1964 J. Frank Wilsonin kappaleeseen "Last Kiss". Nämä kappaleet, jotka kertoivat kuolleista nuorista, herättivät huomiota niiden sairaalla mutta romanttisella näkökulmallaan, puhutuilla osillaan ja ääniefekteillään. The Shangri-Lasin "Leader of the Pack"-kappale on kiistatta tunnetuin esimerkki termin käytöstä 1950–1960-luvuilla.


title: Deathrock

text: Termi deathrock ilmestyi uudelleen käyttöön 15 vuotta myöhemmin vuonna 1979 ilmaisemaan Yhdysvaltojen länsirannikon punkyhtyeitä, jotka myöhemmin yhdistettiin deathrocksuuntaukseen ja todennäköisimmin joltain seuraavista lähteistä: Rozz Williamsilta, joka oli Christian Death -yhtyeen perustajajäsen, ilmaisemaan hänen yhtyeensä tyyliä. Tai vähemmän suosittu teoria: Nick Zeddin vuoden 1979 elokuvasta "They Eat Scum", jossa esiintyi fiktiivinen kannibalistinen "death rock" punkyhtye nimeltään "Suzy Putrid and the Mental Deficients".


title: Deathrock

text: Varhaisimmat vaikutteet joillekin deathrock-yhtyeille, kuten 45 Gravelle esimerkiksi, voidaan johtaa kauhuteemaiseen 1950–1960-lukujen rock and roll -yhtyeisiin kuten Bobby “Boris” Pickettiin "Monster Mash"-kappaleellaan, Screamin' Jay Hawkinsiin kappaleellaan "I Put a Spell on You" ja Screaming Lord Sutch & the Savagesiin kappaleellaan "Murder in the Graveyard". Nämä kappaleet käyttivät ääniefektejä luomaan karmivan tunnelman, käsittelivät tabuja kuten kannibalismia humoristisella, usein myös camp-henkisellä otteella, ja niitä soitetaan edelleen deathrock-klubeilla..


title: Deathrock

text: Tämä kauhun vaikutus rockmusiikkiin jatkui 1960- ja 1970-luvuille teatraalisten glam rock, shock rock ja hard rock -yhtyeiden, kuten jo 60-luvun puolivälissä aloittaneen Alice Cooperin ja 70-luvun alussa aloittaneen KISSin mukana. Rozz Williams on erityisesti maininnut Alice Cooperin ja KISSin 1970-luvun tuotokset lapsuuden aikaisiksi vaikutteikseen. 45 Grave on myös coveroinut Alice Cooperin "School's Out"-kappaleen debyyttialbumillaan.


title: Deathrock

text: Muita rock ja glam rock -yhtyeitä, jotka vaikuttivat moniin varhaisiin deathrock-yhtyeisiin olivat: The Doors, David Bowie, The Velvet Underground, Iggy Pop and the Stooges, The Cramps, T. Rex, New York Dolls, The Damned, MC5 ja Richard Hell and the Voidoids.


title: Deathrock

text: Useimmat näistä artisteista tutkivat synkkiä teemoja ja joskus lisäsivät kauhuteemaista näköaistia koskettavaa ilmettä esityksiinsä tai heidän musiikkiansa käytettiin kauhuelokuvien ääniraidoilla.


title: Deathrock

text: Kauhuelokuvat myös suoraan vaikuttivat deathrock-artisteihin. Dinah Cancerin mukaan italialaisilla kauhuelokuvilla olivat suuri vaikutus 45 Graven ulkoiseen ilmeeseen. Zombie-elokuvat vaikuttivat moniin deathrockartisteihin, erityisesti George Romeron "Night of the Living Dead" (1968) ja sen jatko-osat. John Russon "Return of the Living Dead" (1985), jossa esiintyi Linnea Quigley ja lähinnä punkista koostuva ääniraita, vaikutti myöhempiin deathrockyhtyeisiin. Kauhuteemaiset TV-sarjat, kuten "The Addams Family", "The Munsters", "The Twilight Zone" ja "Dark Shadows" toivat ulkoista vaikutusta, samoin pelottavasti pukeutuneet kauhuelokuvajuontajat televisiossa kuten Vampira Los Angelesissa, John Zacherle Philadelphiassa ja New Yorkissa, Elvira Los Angelesissa (ja myöhemmin valtakunnallisesti) sekä Ghoulardi Clevelandissa.


title: Deathrock

text: Kauhu ei ollut kuitenkaan ainoa deathrockiin vaikuttanut tekijä. Film noir, surrealismi, kabaree, erilaiset uskonnolliset ikonografiat (katolisuudessa lähinnä) ja voodoo toivat sekä lyyristä että visuaalista innoitusta deathrock-artisteille.


title: Deathrock

text: Deathrockin ensimmäinen esiintulo tapahtui Yhdysvalloissa 1970-luvun lopulla ja 1980-luvun alussa varhaisen punk rockin ja hardcore punkin synkempänä ilmentymänä Los Angelesin musiikkipiireissä. . Varhaisin ja parhaiten dokumentoitu deathrock-musiikkiala oli Los Angelesissa, joka keskittyi yhtyeisiin The Flesh Eaters (1977), Kommunity FK (1979), 45 Grave (1979), Christian Death (1979), Gun Club (1981), Voodoo Church (1982), Burning Image (1983) ja Super Heroines.


title: Deathrock

text: Kuitenkin muissa Yhdysvaltojen läntisissa kaupungeissa oli yhtyeitä, jotka saattoi luokitella deathrockiksi, kuten Theatre of Ice (1978) Fallonissa, Nevadassa ja Mighty Sphincter (1980) Phoenixissa, Arizonassa. Nämä varhaiset länsirannikon deathrock-yhtyeet toivat synkkiä mutta soitettavia teemoja kauhuelokuvista, film noirista, surrealismista ja uskonnollisesta kuvastosta. Muutamat yhtyeet sekoittivat hardcore punkia goottilaiseen tyyliin, mainittavimmin TSOL. ja Burning Image .


title: Deathrock

text: Näitä varhaisia deathrock-yhtyeitä ei heti tunnistettu osaksi punkin alalajia: niitä pidettiin vain punkin synkempänä makuna eikä vielä osana eri musiikkiliikettä. Tuona aikana nämä yhtyeet soittivat samoilla tapahtumapaikoilla kuin punk, hardcore punk ja uusi aalto -yhtyeet. Samanlainen tilanne oli New Yorkissa vuosien 1978–1979 tietämillä, vaikkakin pienemmässä mittakaavassa, jossa punk rock -yhtyeet kuten The Cramps ja Misfits, kuten myös The Mad (tulevan kauhuelokuvien efektitaiteilijan Screaming Mad George edustamana) oli lisännyt laaja-alaisia kauhuelokuvateemoja sanoituksiinsa, näköaistia koskettavaan ilmeeseen ja lavaesitykseensä, vaikka he eivät käyttäneet termiä deathrock kuvaamaan yhtyettä.


title: Deathrock

text: Samoihin aikoihin kun deathrock tuli esille nimenomaan punkin synkempänä ilmentymänä Yhdysvalloissa, punkin ja post-punkin alagenret kehittyivät itsenäisesti Englannissa. .


title: Deathrock

text: Vuoteen 1982 mennessä joukko synkempiä post-punkyhtyeitä oli yhdistynyt punk rockin ja ensimmäisen sukupolven post-punkyhtyeiden innoittamana erityisesti meluisampien 1980–1981 post-punkyhtyeiden UK Decayn, Killing Joken ja Theatre of Haten johdosta). Pääasialliset yhtyeet tässä uudessa suuntauksessa olivat Sex Gang Children ja Southern Death Cult. Mukaan lukien Brigandage, Blood and Roses, Ritual ynnä muut. Englannin media kutsui heitä "positiiviseksi punkiksi" erottaakseen heidät muista yhtyeistä, jotka pyrkivät saamaan punk-leiman, kuten UK 82 ja Oi! -yhtyeet. Nämä positiiviset punkyhtyeet hyödynsivät heimomaista rummutustyyliä, kimakkaäänistä vokalisointia, riipivää kitarointia, bassoa melodisena ja johtavana instrumenttina sekä visuaalista ilmettä, joka sekoitti glamia, Amerikan alkuperäisasukkaiden sotamaaleja ja piikikkäitä hiustyylejä. Muita suuntaukseen liittyviä yhtyeitä olivat Ausgang, Inca Babies ja Bone Orchard, jotka käyttivät tasatahtisia komppeja sekä piikikästä ulkonäköä ilmaisussaan mutta ottivat enemmän innoitusta The Birthday Party -yhtyeeltä.


title: Deathrock

text: Vuoden 1983 kuluessa lontoolaisessa klubissa nimeltä Batcave kehittyi sivuava suuntaus. Klubissa, joka oli alun perin nähty glam rockiin ja uuteen aaltoon erikoistuneena tapahtumapaikkana, esiintyi usein kaksi yhtyettä, Specimen ja Alien Sex Fiend. He kehittivät tyyliänsä Englannin pop-kulttuurissa, ja ottivat vaikutteita kauhusta, mikä asetti heidät erilleen muusta glam- ja post-punksuuntauksesta. Myös vuonna 1983 The Gun Club kiersi Eurooppaa kuten myös Christian Death, mikä tarkoitti, että eurooppalainen ja yhdysvaltalainen deathrock-suuntaus saattoi vaikuttaa keskenään toisiinsa.


title: Deathrock

text: Vuoteen 1984 mennessä termi "postitiivinen punk" oli vanhentunut ja heimomaisia positiivisia punkyhtyeitä, Batcaven piirien monia yhtyeitä ja Leedsistä kotoisin olevia yhtyeitä, (kuten The Sisters of Mercy , March Violets, Red Lorry Yellow Lorry ja muita) jotka käyttivät rumpukoneita, alettiin kutsua "goottilaisiksi" tai goottirockiksi. Samana vuonna kalifornialainen deathrock-yhtye Kommunity FK teki kiertueen Sex Gang Children kanssa (ja seuraavana vuonna Alien Sex Fiendin kanssa ), mikä jatkoi kehityssuuntaa, jossa yhdysvaltalaiset ja brittiläiset suuntaukset sekoittuivat.


title: Deathrock

text: Kun deathrock, positiivinen punk ja Batcaven yhtyeet olivat tarpeeksi samanlaisia, jotta niitä voisi nimittää "goottilaisiksi", jatkoivat myöhemmät goottirockin sukupolvet suuntaa kehittyen pois alkuperäisen tyylin piiristä.


title: Deathrock

text: 1980-luvun puolessävälissä toisen aallon goottirockyhtyeet alkoivat siirtyä pois punk- ja post-punkjuuriltaan kohti vakavampaa, rockiin suuntautuneempaa otetta. . Bauhaus hajosi, Rozz Williams jätti Christian Deathin ja The Sisters of Mercystä kehkeytyi hallitseva sekä tyylin vaikuttavin goottirockyhtye. Termiä "goottirock" alettiin suosia enemmän kuin "deathrockia" (aiemmin niitä oli käytetty vaihtoehtoisesti). Se oli muutos, jota Rozz Williams oli luonnehtinut The Sisters of Mercyn aikaan saamaksi vaikutukseksi. Lopulta termiä "deathrock" käytettiin harvoin paitsi takautuvasti tarkoittamaan Los Angelesin yhtyeitä 45 Grave ja Christian Death.


title: Deathrock

text: 1990-luvun koittaessa Kaliforniassa, Sean Brennanin edustama yhtye nimeltä London After Midnight soitti erästä deathrockia sivuavaa tyyliä, ja olivat pääesiintyjänä tapahtumassa, jossa soitti myös Shadow Project(Rozz Williamsin ja hänen vaimonsa Eva O:n perustama uusi deathrock-yhtye). Kuitenkin, vakavien uhkausten, tappelujen ja vastaavan toiminnan jälkeen deathrock-muusikoiden keskuudessa, kuten Faith and the Muse ja "Ghastly Magazine", yhtye katkaisi kaikki yhteytensä piireihin ja siirtyi Nine Inch Nailsin ja vastaavien kaltaiseen tyyliin. Tähän päivään saakka yhtye on kuitenkin pysynyt yhtenä suosituimpana esiintyjänä goottialakulttuurissa.


title: Deathrock

text: 1990-luvun puolessä valissä alkoi niin kutsuttu goottirockin kolmas aalto, kun musiikki etääntyi kauemmas sen punk- ja post-punkjuuriltaan lisäämällä elementtejä rankemmasta industrialista sekä EBM:n toistuvista ja elektronisista äänistä. Jotkut klubit jättivät kokonaan deathrockin ja ensimmäisen aallon goottirockyhtyeet pois ohjelmistostaan houkuttaakseen niin kutsuttua crossover-yleisöä. . Nämä muutokset vieraannuttivat monet goottipiireissä, jotka suosivat eloisampaa ja punkimpaa deathrocktyyliä ja johti etsimään aiempia deathrock-juuriaan. .


title: Deathrock

text: Lähes 20 vuotta sen jälkeen kun deathrock ensimmäisen kerrän ilmestyi musiikkipiireihin Etelä-Kaliforniassa, alkoi deathrockin elpyminen siellä. Vuoden 1998 aikana Long Beeachilla, Kaliforniassa, erään paikallisen baarin, Que Seran omistajat alkoivat järjestää yhdenillan "vanhan koulukunnan" goottilaisia Halloween-juhlia. Menestyksekkään kokeilun jälkeen tapaus alkoi levitä tavalliseen deathrock-klubiin nimeltä Release the Bats ja ensisijaiseen leviävän deathrock-suuntauksen elpymispisteeseen Kaliforniassa. (Klubi on nimetty australialaisyhtye The Birthday Partyn kappaleen mukaan.)


title: Deathrock

text: Nykyinen deathrock-suuntaus on samanlainen kuin alkuperäinen deathrock-piiri Los Angelesissa ja Batcaven suuntaus Lontoossa . Klubien lisäksi tämän hetkinen piiri on keskittynyt konserttien, erikoistapahtumien, juhlien ja kauhuelokuvaesitysten ympärille. Internet on ratkaisevassa roolissa deathrockin elpymisessä. On websivuja, jotka ovat keskittyneet keskusteluun deathrockmusiikista, -yhtyeistä ja -muodista sekä myös kauhuelokuvista unohtamatta virtuaalisia yhteisöjä kuten MySpace.


title: Deathrock

text: Englannin deathrock-suuntaus kasvaa vilkkaasti, erityisesti Lontoossa. Kaupungissa vietetään säännöllisiä deathrock-iltoja kuten Dead & Buried (nimetty Alien Sex Fiend -yhtyeen kappaleen mukaan.)


title: Deathrock

text: Varhaista deathrock-suuntausta vastoin nykyisessä on asioita, jotka eivät olleet mukana 1970-luvun lopulla. Ensinnäkin on tapahtunut siirtymistä enemmän post-punktyyliin 1980-luvun eurooppalaisyhtyeiden vuoksi. Toiseksi, mukana on epäpoliittinen psychobillyn vaikutus, joka kehottaa politiikan vastaiseen keskusteluun, sillä poliittinen eripura saattaisi vahingoittaa piirejä. Kolmanneksi, Drop Dead Festival, joka on vastaava psychobilly-tapahtuma Hootenannyyn, antaa vähemmän tunnetuille yhtyeille mahdollisuuden esiintyä suuremman yleisön edessä. .


title: Deathrock

text: Christian Deathin esikoisalbumia "Only Theatre of Pain" (1982) pidetään yleisesti ensimmäisenä puhtaana deathrock-albumina eikä sitä voi kutsua synkäksi punkiksi, horror punkiksi, saatikka post-punkiksi. Siten Rozz Williamsia, joka laulaa Christian Deathissa, Shadow Projectissa ja Premature Ejaculationissa pidetään deathrockin merkittävimpänä artistina. Patrick Mataa Kommunity FK-yhtyeestä pidetään toisena vaikuttavana miespuolisena deathrock-artistina.


title: Deathrock

text: Dinah Canceria kutsutaan toisinaan deathrockin kuningattareksi, , deathrockin jumalattareksi ja deathrockin ylipapittareksi sen vuoksi, että hänellä on merkittävä rooli 45 Grave-yhtyeen edustajana. Oli aika jolloin naislaulajia pidettiin harvinaisina deathrock-piireissä. Muita vaikuttavia naispuolisia deathrock-artisteja ovat Voodoo Churchin Tina Winter sekä erityisesti Eva O, joka vaikutti Christian Deathissa, Shadow Projectissa, Super Heroinesissa ja siirtyi myöhemmin soolouralle.


title: Deathrock

text: Los Angelesin yhtyeet eivät olleet yksin vastuussa deathrock-tyylin muodostumisesta: monet artistit Yhdysvalloissa julkaisivat EP:tä ja LP:tä, joita nykyään voisi kutsua deathrockiksi, kuten aiemmin mainittua Theatre of Icea ja Mighty Sphincteria. Englantilaisyhtyeet, kuten Joy Division, Bauhaus ja Siouxsie and the Banshees muiden muassa vaikuttivat myös ratkaisevasti deathrock-tyyliin lisäämällä voimakkaita post-punkvaikutteita. Muut yhtyeet ympäri maailmaa lisäsivät myös omia osuuksiaan deathrockiin, kuten Xmal Deutschland Saksassa, Virgin Prunes Irlannista ja The Birthday Party Australiasta.


title: Deathrock

text: The Sisters of Mercyä, joiden musiikkia soitetaan jatkuvasti deathrock-klubeilla, ei kuitenkaan pidetä deathrockyhtyeenä. Yhtyeen tyyliä parhaiten kuvaavana pidettävä albumi, "Floodland", on enemmän perujaan toisen aallon goottirockyhtyeille (sillä yhtye oli aallon merkittävin vaikuttaja).


title: Deathrock

text: Christian Deathin ja Shadow Projectin 1990-luvun metallisten deathrock-albumien katsotaan vaikuttaneen merkittävästi goottimetallin syntymiseen ja kehitykseen. Deathrockissa ylipäätänsä oli merkittäviä hard rock -vaikutteita, joita vietiin raskaampaan suuntaan. Varhaisten deathrock-yhtyeiden tiedetään saaneen vaikutteita muun muassa heavy metal -yhtye Black Sabbathilta


title: Luettelo Green Dayn kappaleista

text: Tämä on epätäydellinen luettelo punk rock -yhtye Green Dayn työstämistä kappaleista. Kappaleita voi järjestää raidan, kappaleen nimen, albumin tai julkaisuvuoden mukaan.


title: Cannibal Island (Kanada)

text: Cannibal Island on pieni saari Winnipegjärven pohjoisaltaassa Manitoban provinssissa Kanadassa. Se on osa jääkauden muovaamaa moreeniharjannetta nimeltä The Pas Moraine, johon kuuluvat myös Long Pointin niemen lisäksi saariketjun muut saaret, Little George, George, Big Sandy sekä Little Sandy.


title: Jordan 199

text: Jordan 199 oli britti Mike Gascoynen suunnittelema auto, jolla Jordan-talli kilpaili Formula 1 -sarjassa kaudella 1999. Autoa ajoivat kauden 1996 maailmanmestari Damon Hill, joka voitti Jordanille ensimmäisen voiton edelliskauden Belgian Grand Prix'ssa, sekä Williamsilta Ralf Schumacherin kanssa tallia vaihtanut Heinz-Harald Frentzen.


title: Jordan 199

text: Jordan 199 oli Jordanin 15-vuotisen historian menestyksekkäin auto. Sillä voitettiin kaksi osakilpailua, ja kerran päästiin paalupaikalle. Jordan jatkoi edelliskauden tapaan Mugen-Hondan moottoreilla, mutta rengastoimittaja vaihtui Bridgestoneen Goodyearin lopetettua F1 -toimintansa. Damon Hill sai rinnalleen Heinz-Harald Frentzenin.


title: Jordan 199

text: Kausi alkoi Jordanin kannalta loistavasti, kun Frentzen ajoi kauden avanneessa Australian GP:ssa toiseksi ja Brasilian GP:ssa hän oli kolmas. Hill saavutti kauden ensimmäiset pisteet San Marinon GP:ssa ollen neljänneksi. Monacossa Frentzen sijoittui puolestaan neljänneksi. Tämän jälkeen seuraavat kaksi kilpailua oli pisteettömiä. Ranskan GP:sta talli saavutti historian toisen voittonsa, kun Frentzen kaasutteli ruutulipun ohi ensimmäisenä.


title: Jordan 199

text: Britannian GP:ssa tallin molemmat kuljettajat ajoivat pisteille Fretzenin sijoituttua neljänneksi ja Hillin viidenneksi. Fretzen uusi sijoituksensa Itävallan GP:ssa. Kotikilpailussaan, Saksan GP:ssa, Frentzen oli palkintokorokkeella kolmas. Unkarin GP:ssa hän oli neljännen kerran kauden aikana neljäs. Hill sijoittui samaisessa kilpailussa kuudenneksi. Hän oli samalla sijalla myös Belgian GP:ssa, jossa Frentzen saavutti kolmannen tilan. Italian GP:ssa Frentzen voitti jo toistamiseen kaudella. Voitto oli tallin historian ainoa, joka saavutettiin kuivalla kelillä. Frentzen saavutti paalupaikan myös Euroopan GP:n aika-ajoissa, mutta kilpailu päättyi ikävään keskeytykseen. Malesian GP:sta Frentzen saavutti vielä kuudennen sijan ja kauden päätöksessä, Japanin GP:ssa hän ylsi neljänneksi.


title: Jordan 199

text: Kautta 1999 voitaneen pitää Jordanin parhaana. Frentzen saavutti kaksi voittoa ja yhden paalupaikan. Hän oli jopa mukana mustana hevosena mestaruustaistelussa. Talli kasasi kauden aikana yhteensä 61 MM-pistettä, mikä jäi tallin historian parhaaksi saavutuksesi. Valmistajien MM-sarjassa talli ylsi kolmanneksi.


title: Jordan 199

text: Lihavointi tarkoittaa paalupaikkaa, "kursivointi" kilpailun nopeinta kierrosta.


title: Rakas varkaani

text: Rakas varkaani on William Markuksen ohjaama suomalainen komediaelokuva vuodelta 1957.


title: Rakas varkaani

text: Elokuvassa varkaiden elämää tutkivan psykologian dosentti Leopold Tisdallin (Pentti Siimes) tyttöystävä on oikeasti kleptomaani Lissie (Elina Pohjanpää), joka houkuttelee Leopoldinkin alamaailmaan. Lissiellä on myös tyhmä apuri Kaaleppi (Armas Jokio). Elokuvan kuvauksissa vuonna 1956 Pentti Siimes ja Elina Pohjanpää menivät oikeasti naimisiin.


title: Rakas varkaani

text: Jo valmiiksi saatua elokuvaa jouduttiin vielä muuttamaan, sillä Elokuvatarkastamo olisi muuten langettanut sille moraaliongelmien vuoksi 30 prosentin rangaistusveroluokan. Ratkaisuksi ohjaaja lisäsi elokuvan loppuun kohtauksen, jossa Lissie ja Kaaleppi menevät vapaaehtoisesti vankilaan.


title: Rakas varkaani

text: Lissien suihkukohtauksessa Elina Pohjanpäällä on sijaisnäyttelijä.


title: Rakas varkaani

text: Aikalaiskriitikoilta elokuva sai paljon kiitosta, mutta katsojat eivät siitä innostuneet, vaan katsojamäärät jäivät vähäisiksi.


title: Rakas varkaani

text: Televisioesitysten yhteydessä julkaistussa kritiikissä elokuvaa sanottiin ilmavaksi hupailuksi, ja sitä pidettiin epäloogisuuksilla leikittelevyytensä vuoksi viehättävänäkin. Käsikirjoitusta tosin eräs kriitikko pitää väkinäisenä, ja itse elokuvan pitävät hänen mukaansa pystyssä pääosien esittäjät.


title: Sibelius-museo

text: Sibelius-museo (, ) on Turussa tuomiokirkon tuntumassa sijaitseva musiikkimuseo. Museon kokoelmiin kuuluu laaja kokoelma historiallisia soittimia eri puolilta maailmaa. Museossa on myös mittava musiikkiarkisto, jonka kokoelmissa on paitsi Jean Sibeliukseen myös runsaasti muihin säveltäjiin, muusikoihin ym. liittyvää arkistomateriaalia (käsikirjoituksia, painettuja nuotteja, äänitteitä, valokuvia, konserttiohjelmia jne.). Museo toimii Piispankadun varrella sijaitsevassa Woldemar Baeckmanin vuonna 1968 suunnittelemassa modernistisessa, raakabetonisessa rakennuksessa. Museota rahoittaa Stiftelsen för Åbo Akademi.


title: Sibelius-museo

text: Museo koostuu kahdesta päänäyttelystä: soitinkokoelmasta ja Sibelius-näyttelystä. Soitinkokoelma kiertää museon Sibelius-salin reunoja pitkin ja jatkaa kellaritilaan, jossa on myös museon Urkusali. Sibelius-näyttely sijaitsee joenpuoleisella seinämällä lipunmyyntikassasta katsoen museon vasemmassa kulmassa. Museo järjestää myös vaihtuvia näyttelyitä, jotka vuonna 2018 ovat "Sibbe50", joka juhlistaa Woldemar Baeckmanin arkkitehtuuria ja Sibelius-museon nykyisen rakennuksen 50-vuotista taivalta sekä myös "Kantaatti tohtoreille – musiikki akateemisissa juhlatilaisuuksissa," joka käy läpi akateemisen kantaattiperinteen historiaa Suomessa.


title: Sibelius-museo

text: Sibelius-museossa järjestetään myös konsertteja, joista merkittävin on museon oma konserttisarja, vuodesta 1968 soinut keskiviikkosarja. Näiden lisäksi muutkin toimijat järjestävät konsertteja Sibelius-museon tiloissa. Konserttien ohjelma vaihtelee esiintyvästä artistista riippuen, mutta pääsääntöisesti Sibelius-museon oma konserttiohjelma painottuu jazziin, kansanmusiikkiin ja kamarimusiikkiin.


title: Sibelius-museo

text: Sibelius-museon arkiston kokoelmat juontavat juurensa Åbo Akademin musiikkitieteen laitoksen professori Otto Anderssonin kokoelmiin. Arkisto pitää sisällään aineistoa liittyen musiikkielämään sekä myös erillisarkistoja, kuten Sibelius-arkiston, Otto Anderssonin arkistokokoelman sekä Turun Soitannollisen Seuran arkiston.


title: Sibelius-museo

text:
Näyttelyiden ja arkiston lisäksi museorakennuksen tiloissa on myös opetustiloja, kuten auditoriot Brahe ja Flora, jotka ovat nimetty Åbo Akademin ylioppilaskuorojen Brahe Djäknarin ja Florakörenin mukaan.
Sibelius-museon paikalla sijaitsi aiemmin Kuninkaallisen Turun Akatemian kasvitieteellinen puutarha, jonka Carl von Linnén oppilas Pehr Kalm perusti vuonna 1757.Puutarhaan hän istutti kasveja muun muassa matkoiltaan Pohjois-Amerikkaan ja Venäjälle. Turun palon jälkeen puutarhasta jäi jäljelle vain Kalmin istuttama tammi, joka sijaitsee Aurajoen ja nykyisen museorakennuksen välissä.Palon jälkeen kirjapainaja Christian Ludvig Hjelt huusi itselleen puutarhan tontin vuonna 1831, ja rakensi sen paikalle kaksi yksikerroksista puutaloa.


title: Sibelius-museo

text:
Vuonna 1923 Ellen ja Magnus Dahlström testamenttasivat puutarhan tontin Åbo Akademin säätiölle. Yrityksiä palauttaa puutarha alkuperäiseen ulkoasuunsa tehtiin jo 1930-luvulla, jolloin Justus Montell pyrki istuttamaan kokoelmiaan Kalmin aikaisen tammen vierelle. Montellin kuoltua vuonna 1954 yritys jäi kuitenkin kesken, mikä johti puutarhan kunnon rappeutumiseen ja Hjeltin rakennuttamien puutalojen purkuun.
Varsinaisen musiikkihistoriallisen museon perusta luotiin kuitenkin jo vuonna 1926, kun Otto Andersson nimitettiin Åbo Akademin vastaperustetun musiikkitieteen ja kansanrunoudentutkimuksen professuurin viranhaltijaksi. Viran perustaminen oli laivanvarustaja Robert Mattsonin ansiota, joka lahjoitti merkittävän summan varoja kirja-ja nuottihankintoja varten. Myös Mattsonin poika, Curt Mattson, oli lahjoittanut arvokkaan kokoelman soittimia eri puolilta maailmaa Anderssonin omia kokelmia varten, jonka johdosta myös mahdollistui museotoiminnan perustaminen. Lahjoitusten alkuperäinen idea oli kuitenkin perustaa Åbo Akademiin musiikkitieteellinen seminaari, jossa olisi mahdollisimman suuri kirjasto tutkimustyötä varten.


title: Sibelius-museo

text: Kirjastoa varten ehkä merkittävin tehty yksittäinen lahjoitus olivat paroni Axel Carpelanin musiikkikokoelmat, jotka lahjoitettiin hänen kuoltua Åbo Akademille. Nämä kokoelmat pitivät sisällään Sibeliuksen painettuja sävellystöitä, joissa oli henkilökohtaisia omistuksia. 1930-luvulle mentäessä lahjoitusten ja Anderssonin omien hankintojen määrä kiihtyi, ja aineistoa hankittiin aina käsikirjoituksista soittimiin asti. Hankinnat eivät aina olleet tosin ongelmattomia, sillä Anderssonin aineistot kärsivät tilan-ja varojenpuutteista.


title: Sibelius-museo

text: Ennen vuotta 1949 Sibelius-museolla ei vielä ollut varsinaista nimeä, ja se tunnettiinkin vain nimityksillä "Åbo Akademin musiikkitieteellinen seminaari" ja "Åbo Akademin musiikkihistorialliset kokoelmat" "(ruots. Musikvetenskapliga seminariet vid Åbo Akademi & musikhistoriska samlingarna vid Åbo Akademi)."1940-luvun lopulla järjestettiin kuitenkin museossa Sibelius-aiheinen näyttely, jossa oli esillä aineistoa vaihdellen kirjeistä käsikirjoituksiin ja nuotteihin. Eräs toimittaja kutsuikin tätä näyttelyä epävirallisesti "Sibelius-museoksi", joka herätti keskustelua myös Otto Anderssonin ja Åbo Akademin silloisen rehtorin G.O. Rosenqvistin välillä. Välttääkseen lisähämmennystä professori Andersson lähestyi Sibeliusta henkilökohtaisesti kirjeellä, jossa hän kysyi muodollisesti lupaa nimen käytöstä virallisissa asiayhteyksissä. Säveltäjä vastasikin takaisin 16. tammikuuta 1949 seuraavin sanoin: Nimenvaihdoksen jälkeen museo sai myös ensimmäiset vakinaiset tilansa nykyisen ravintola Hus Lindmanin kartanorakennuksesta.Piispankatu 15:ssä sijainneessa kartanossa Sibelius-museolla oli käytössä seitsemän huonetta, joihin kokoelmat ja museon hallintotilat aseteltiin. Samanaikaisesti myös kokoelmien hankintoja lisättiin ja esimerkiksi Andersson matkaili näissä tarkoituksissa Amerikassa 1950-luvulla. Vuodet tässä osoitteessa osoittautuivat raskaiksi ja pitkiksi, joten omasta, museokäyttöön varatusta rakennuksesta alettiin herätellä toiveita.


title: Sibelius-museo

text: 1950-luvun loppuun mennessä esitettiin keskusteluja yhteisen Wäinö Aaltosen museon ja Sibelius-museon rakentamisesta Turun kaupungin ja Åbo Akademin säätiön välillä. Tätä ajatusta vietiin eteenpäin sillä ajatuksella, että Piispankadulla oleva Kalmin puutarhan tontti luovutettaisiin museoiden käyttöön. Hanke kuitenkin hyllytettiin ja loppujen lopuksi vain Sibelius-museon tiloista tehdyt suunnitelmat realisoitiin. Projektin kaatumisesta huolimatta Turun kaupunki hoiti silti tulevien rakennustöiden rahoituksen.


title: Sibelius-museo

text: Arkkitehti Woldemar Baeckman sai vähitellen 1960-luvun puolella tehtäväkseen piirtää Åbo Akademille Sibelius-museon, jossa sitä ennen vaihtelevissa tiloissa toiminut museo saisi vihdoinkin pysyvät tilat. Baeckmanin alkuperäisissä suunnitelmissa museorakennukseen kuului myös erillinen lisäsiipi joen puolella yliopiston kuorotoimintaa varten. Ennen lopullisia piirrustuksia tehtiin tutkimustöitä vuosina 1963 ja 1966, joiden tuloksena mahdollisesti luovuttiin ajatuksesta rakentaa erillinen lisäsiipi museon vierelle. Syksyllä 1966 lopulliset suunnitelmat valmistuivat ja jo seuraavana vuonna museon rakennustyöt käynnistyivät. Nämä työt valmistuivat helmikuussa 1968, jolloin rakennus myös vihittiin käyttöön.


title: Sibelius-museo

text: Tyylillisesti Sibelius-museo edustaa 1960-luvun betonibrutalismia, jossa on yksi maanpäällinen ja toinen maan alla oleva kerros. Baeckmanin suunnitteleman matalakattoisen museorakennuksen periaate on ollut jatkaa viereisten 1800-luvun empiretalojen arkkitehtuuria. Rakennuksen seinäpinnat ovat käsittelemätöntä betonia, joissa näkyvät selkeästi rakennusprosessin aikana tulleet jäljet ja kuviot. Betonin lisäksi rakennuksen toinen vahva elementti on lasi, joka ympäröi museota ja joka on vahvasti läsnä etenkin museon sisääntulossa. Ikkunat sekä näyttelysalien suuret vitriinit ovat ikään kuin toistensa vastakohtia, ja joita myös yhdistää keskellä oleva Sibelius-sali.


title: Sibelius-museo

text: Museon työhuoneita sekä Sibelius-näyttelyä kiertää sen lisäksi sisäpiha "Atrium," joka pitä sisällään kupolimaisia kattoikkunoita tuoden valoa myös kellarikerroksessa olevaan aulaan ja myös Brahe-auditorioon. Sibelius-sali saa myös osan valaistuksestaan katon rajassa olevista ikkunoista, jotka ympäröivät salin korotettua kattoa. Katon tärkeimmät yksityiskohdat ovat tässä tapauksessa neljä suppilomaista hyperbolista paraboloidia, jotka ikään kuin jatkuvat pystypilareina aina konserttisalin puolelle asti. Nämä pilarit ovat kuvioitua betonia, joissa näkyvät laudoissa olleiden puisten syiden jäljet.


title: Maarit Salin

text: Maarit Salin on Jaana Saarisen näyttelemä fiktiivinen hahmo saippuasarjassa "Salatut elämät". Hän oli sarjassa mukana vuosina 1999, 2000–2004, 2007–2008 ja 2015. Hänet nähtiin myös "Ismo & Seppo Show / Seppo & Ismo Show"-juhlalähetyksessä vuonna 2009.


title: Maarit Salin

text: Maarit oli aikoinaan naimisissa Jukka Salinin kanssa. Heillä on lapset Aleksi, Saku ja Silja. Maarit on alkoholisti ja se olikin osasyy Jukan ja Maaritin eroon. Nykyisin Maaritilla on myös kolme lastenlasta. Heistä sarjassa on nähty ainoastaan Aleksin tytär Sofia Salin. Siljalla on kaksi lasta, joista kumpaakaan ei ole nähty sarjassa muuta kuin kuvissa.


title: Maarit Salin

text: Jukan mentyä naimisiin Hanna Salinin kanssa saapui Maarit sotkemaan kuvioita. Hän muun muassa sai selville Hannan suhteen Aleksiin ja ajautui Jukan kanssa sänkyyn. Jukan ja Hannan erottua Maarit ja Jukka asuivat jopa avoliitossa, mutta suhde kariutui lopullisesti.


title: Maarit Salin

text: Nykyisin Maarit ei ole juurikaan tekemisissä Siljan tai Sakun kanssa, tai ainakaan siitä ei suuremmin mainittu. Osasyynä siihen on varmasti se, että Silja asuu Utahissa ja Saku Oslossa. Maaritista tehtiin kuitenkin haastattelu Milla Muurisen juontamaan tv-ohjelmaan "Kirjailijan koti", jossa hän mainitsi, että hänen välinsä etenkin Siljaan ovat hyvät. Maaritin välit Aleksiin olivat pitkään hajalla, sillä hän on osasyyllinen Aleksin avovaimon, Hannan, kuolemaan. Aleksin tytär, Sofia, on ollut Maaritille aina tärkeä. Kun Maaritin kanssa välit poikki pannut Aleksi oli muuttanut Sofian kanssa Nakkilaan, yritti Maarit parhaansa mukaan ylläpitää välejään Sofiaan, joka asui jonkin aikaa Maaritin luona. Sofia muutti takaisin isänsä luokse keväällä 2008.


title: Maarit Salin

text: Maarit saapui sarjaan alun perin vain käymään keskimmäisen lapsensa, Sakun, hiihto-onnettomuuden seurauksena. Hän asui aluksi jonkin aikaa Salinien luona, sitten hetken Ismo Laitelan luona, mutta hänen vakituinen kotinsa oli silloin Tampereella. Syksyllä 1999 hän muutti Helsinkiin, mutta ei asunut Pihlajakadulla vaan lähempänä keskustaa. Myöhemmin hän muutti takaisin Tampereelle, mutta vuonna 2000 hän muutti takaisin Helsinkiin, Pihlajakadun lähellä sijaitsevaan taloon. Sittemmin, vuonna 2001, hän muutti Pihlajakadulle ullakkoasuntoon B10, jossa hän asui aina siihen asti, kunnes muutti Yhdysvaltoihin markkinoimaan kirjaansa ja vuokrasi asuntonsa. Vuonna 2007 hän irtisanoi vuokrasopimuksen ja muutti sinne itse asumaan. Myöhemmin myös Sofia muutti hänen luokseen ja Maarit rakennutti asuntoonsa yhden huoneen lisää häntä varten. Vuonna 2008 niin Sofia kuin myös Maarit itse muuttivat Nakkilaan. Palatessaan sarjaan vuonna 2015 hän asui majatalo Amandassa.


title: Maarit Salin

text: Maarit tunnettiin sarjassa työstään toimittajana, joka yritti löytää jutun vaikka mistä naapurustonsa tapahtumasta. Esimerkiksi Aki Nikkinen, Jenni Vainio ja Kristo Päivinen pääsivät hänen kauttaan otsikoihin. Häntä pidettiin joidenkin naapureiden kesken juorutoimittajana.


title: Maarit Salin

text: Maaritin asuessa avoliitossa Jukan kanssa, ongelmat lisääntyivät, kun Maarit alkoi kirjoittaa elämästään kirjaa, jonka nimeksi annettiin "Maailman huonoin äiti". Kirjan pääosassa on Maaritin alkoholismi. Jukka ei innostunut kirjan aiheesta, koska hänelle perheen kulissien säilyminen oli tärkeintä, kaikesta huolimatta Maarit aikoi julkaista kirjan ilman Jukan ehdottamaa sensuuria, vaikka lopulta suostuikin Jukan ehdotuksesta jättämään pois muutamia kohtia. Kirjasta tuli menestys ja jopa Yhdysvalloissa kiinnostuttiin kirjasta. Niinpä Maarit lähtikin markkinoimaan kirjaansa sinne ja poistui sarjasta keväällä 2004. Asuntonsa hän vuokrasi Ossi Puolakalle. Muutettuaan sarjan ulkopuolella takaisin Suomeen, Maarit asui eri puolilla Suomea. Tampereella hän törmäsi sattumalta Ulla Taalasmaahan, joka houkutteli Maaritin kirjoittamaan kirjan hänen elämästään.


title: Maarit Salin

text: Toinen Maaritin kirja on Ullan kanssa kehitetty Ullan elämästä reseptien ohella kertova "Johan sopan keitin", jonka tekemisen kautta Maarit palasi Pihlajakadun kuvioihin. Kolmas Maaritin kirjoittama kirja, "Murhamaisterit", kertoo Aaro Vaalanteesta.


title: Maarit Salin

text: Maarit sai Apisola Productions -tuotantoyhtiöltä työtarjoukseksi oman talk show’n. Siinä Maarit haastatteli erilaisia ihmisiä omassa kodissaan. "Salin kuningatar" päättyi Maaritin sortuessa jälleen alkoholiin.


title: Maarit Salin

text: Maarit saapui sarjaan huhtikuussa vuonna 1999 esitetyssä jaksossa. Saku oli joutunut hiihto-onnettomuuteen, joten hän saapui katsomaan poikaansa. Maaritin aikeena oli myös selvittää Salinien uusperheen tapahtumia viime ajoilta, sillä Maaritia ikävöinyt Silja oli raportoinut perheen tilanteesta tälle jo jonkin aikaa. Maarit ja hänen lastensa isän, Jukan, uusi vaimo Hanna eivät tulleet kovin hyvin toimeen, minkä johdosta Jukka joutui selvittelemään kaksikon riitoja. Myös salassa pidetty totuus siitä, miksi Maarit jätti Jukan yksin pienten lasten kanssa ennen sarjan alkua, paljastui myös Hannalle. Maaritin alkoholismi aiheutti kitkaa hänen ja vanhimman poikansa Aleksin välille useampaan otteeseen kevään aikana. Myöhemmin syksyllä 1999 hän sai tietää Aleksin ja Hannan salasuhteesta, jonka hän yritti lopettaa keinolla millä hyvänsä. Lähinnä vuonna 1999 Maarit oli siis vain osa lastensa tai entisen aviomiehensä juonikuvioita eikä hänellä ollut paljoakaan omia juonikuvioita sarjassa.


title: Maarit Salin

text: Maarit muutti Helsinkiin lopullisesti vuonna 2000, kun hän sai vakituisen työpaikan ja asunnon läheltä lapsiaan. Hän oli elänyt siinä luulossa, ettei Aleksin ja Hannan välillä ole enää mitään, mutta Siljan lähdettyä vaihto-oppilaaksi Yhdysvaltoihin Maarit sai selville, ettei Hannan ja Aleksin salasuhde ollut vielä loppunut hänen lähtönsä aikoihin. Hanna tuli raskaaksi ja selvisi, ettei lapsi voi olla Jukan, jolle tehtiin vasektomia Siljan syntymän jälkeen. Maarit sai palaset loksahtamaan kohdalleen ja oli pitkään vuoroin Aleksin ja vuoroin Hannan tukena. Hän auttoi myös Sakua, joka oli lopettanut koulunkäynnin ja joi kaljaa päivät pitkät läheisessä Barbaari-nimisessä kahvilassa. Maarit sai Sakun takaisin raiteilleen ja yritti myöhemmin auttaa Sakua saamaan Miian pois Nooalaiset-uskonlahkosta. Hannan loppuraskauden aikaan Maaritille ja Jukalle kehittyi salasuhde, joka jatkui vielä Sofian syntymänkin jälkeen. Salasuhde sai Maaritin ratkeamaan alkoholiin, joten hän vaati suhteen lopettamista, ellei Jukka ollut valmis jättämään Hannaa. Sittemmin Maarit aloitti suhteen Aki Nikkisen kanssa, tämän silloisen naisystävän Jenni Vainion selän takana, unohtaakseen Jukan. Salasuhde paljastui ennen pitkää Jennin siskolle, Katjalle, jonka Maarit tunsi entuudestaan työnsä puolesta. Katja kertoi suhteesta Jennille, joka otti eron Akista. Samalla myös Maaritin ja Akin salasuhde päättyi.


title: Maarit Salin

text: Maaritille ehti sattua Pihlajakadun kuvioissa kaikenlaista pientä, mutta vuonna 2001 suuri tapahtuma oli Hannan ja Jukan ero, jonka seurauksena Jukka muutti Maaritin luo tämän uuteen ullakkoasuntoon, joka sijaitsi kerrosta ylempänä samassa talossa kuin Jukan entinen koti. Aluksi Maarit ja Jukka olivat vain kämppäkavereita, mutta vanhan suolan janottaessa molemminpuolisesti, he päättivät aloittaa suhteen. Maarit ja Jukka kävivät yhdessä Siljan luona Yhdysvalloissa kuultuaan tämän menneen alaikäisenä naimisiin vaihto-oppilasveljensä, Mattin, kanssa. Silja muutti hetkellisesti takaisin kotiin, mutta sai kuitenkin luvan muuttaa Yhdysvaltoihin miehensä luo. Miian kuolema ja Sakun muutto ulkomaille olivat Maaritille kova paikka, mutta hän sai onnekseen viettää aikaa yhdessä pojantyttärensä kanssa ja myös hyvän uuden työpaikan.


title: Maarit Salin

text: Keväällä 2003, Maaritin ollessa hoitamassa Sofiaa alkoholin vaikutuksen alaisena, Hanna oli Kempeleessä Laura Kivirannan äidin luona selvittämässä tunteitaan. Kun Hannalle selvisi Maaritin hoitavan Sofiaa humaltuneena, Hanna lähti keskellä yötä ajamaan takaisin Helsinkiin ja nukahdettuaan rattiin hän joutui auto-onnettomuuteen. Hanna vaipui koomaan ja Maarit tunsi suurta syyllisyyttä Hannan onnettomuudesta. Hän ei kuitenkaan kertonut kellekään osallisuudestaan Hannan onnettomuuteen. Aleksi löysi kuitenkin Hannan viimeisestä puhelinlaskusta tiedon, että Maarit oli puhunut Hannan kanssa useita kertoja puhelimessa onnettomuusyönä ja Maarit yritti keksiä hätävalheita peittääkseen totuuden. Lopulta salaisuus paljastui myös Aleksille, mutta vasta kun Maarit oli sammuttanut Hannan hengityskoneen sairaalassa, sillä hän ei olisi enää koskaan herännyt. Myös Aleksi oli sitä mieltä, ettei Hanna haluaisi elää koneisiin kytkettynä, mutta totuuden tultua ilmi hän katkaisi välit äitiinsä. Hän esimerkiksi kielsi Maaritia saapumasta Hannan hautajaisiin. Heidän välinsä ovat kuitenkin korjautuneet ja Maarit asuu nykyään Aleksin luona Nakkilassa.


title: Maarit Salin

text: Maarit alkoi kirjoittamaan ensimmäistä kirjaansa syksyllä 2003, jotta pystyisi selvittämään ajatuksensa Hannan onnettomuudesta ja kuolemasta. Hän alkoi kirjoittaa kirjaa, joka kertoi hänen alkoholismistaan. Jukka ei pitänyt ajatuksesta, mutta Aleksin mielestä kirja oli todella hyvä ja varmasti myös terapeuttinen Maaritille itselleen. Kirja saavutti suurta suosiota, mutta samalla Maaritin elämä hajoili paikka paikoin yhä enemmän. Kirjan tekemisen aikoihin hänelle oli kehittynyt seksisuhde naapurissa asuvan Kari Taalasmaan kanssa. Kun Aleksi sai tietää tästä, hän paljasti Maaritin kirjan julkaisutilaisuudessa Maaritin ja Karin salasuhteen lisäksi myös Jukan ja tämän nuoruudenrakkauden Jaanan välisen salasuhteen. Tämän seurauksena Maarit ratkesi uudemman kerran juomaan. Aleksi oli päättänyt muuttaa Sofian kanssa Hannan vanhempien luo Nakkilaan, mikä mursi Sofiaa ja Aleksi suuresti rakastavan Maaritin sydämen. Hän ryhdistäytyi, erosi Jukasta ja markkinoi kirjaansa ahkerasti. Kirjasta kiinnostuttiin Yhdysvalloissa asti ja Maarit lähti sinne markkinoimaan kirjaansa vuokraten asuntonsa Ossi Puolakalle.


title: Maarit Salin

text: Maarit palasi sarjaan kolmen vuoden tauon jälkeen keväällä 2007. Hän oli päättänyt kirjoittaa elämäkerran Ulla Taalasmaan elämästä ja asui tämän luona niin kauan, kunnes Ossin vuokra-aika asunnossa päättyi. Maarit oli hyvin vaisu väleistään Aleksiin ja Sofiaan. Totuus heidän silloisesta elämästään paljastui, kun Sofian huoltajuus siirtyi Maaritille, joka ei kuitenkaan ollut paras henkilö pitämään huolta Sofiasta. Teini-ikäiseksi kasvanut Sofia ja Aleksi itse olivat molemmat alkoholisoituneet asuessaan Nakkilassa, mutta huoltajuussotkujen myötä Sofia muutti Maaritin luo ullakkoasunnolle. Sittemmin myös Aleksi palasi Pihlajakadulle ja kaikki kolme sortuivat juomaan useampaan otteeseen. Maarit ehti vielä kirjoittaa kolmannen kirjansa "Murhamaisterit"asuessaan Pihlajakadulla ennen poismuuttoaan. Kyseisen kirjan valmistuminen oli useaan otteeseen vaakalaudalla, muun muassa Maaritin naapurin Lauran uhkailujen toimesta. Laura oli osa kirjan juonta, koska kirja kertoi psykopaatti Aaro Vaalanteen kuolemasta, johon Laura on osasyyllinen. Laura uhkaili Maaritia useampaan otteeseen ja kerran hän pakotti tämän kertomaan Hannan kuoleman taustoista Sofialle tai muuten Laura itse kertoisi niistä Sofialle. Laura antoi Sofialle luettevaksi Maaritin ensimmäisen kirjan, nimeltään "Maailman huonoin äiti". Kun Maarit sai tietää Sofian aikovan tosissaan lukea kirjan, Maaritin oli pakko kertoa Sofialle totuus menneisyydestä. "Murhamaisterit"-kirjan kirjoittaminen lisäksi Maarit kirjoitti sekalaisia lehtijuttuja vuonna 2008 saamatta kuitenkaan virallista virkaa Helsingistä.


title: Maarit Salin

text: Maarit muutti poikansa Aleksin kanssa Nakkilaan 25. marraskuuta 2008 esitetyssä jaksossa. Ennen tätä Maarit oli aikeissa tehdä itsemurhaa Kristo Päivisen kanssa, mutta tuli viime hetkellä järkiinsä. Kristo yritti silti saada Maaritin tappamaan itsensä, joten pelastaakseen itsensä Maarit tönäisi Kristoa, joka putosi alas kalliolta ja kuoli.


title: Maarit Salin

text: Keväällä 2015 Maarit palasi Pihlajakadulle ja Maarit kertoi, että Kari Taalasmaa oli varastanut 20 tuhatta euroa häneltä. Heille kehittyi jälleen seksisuhde ja Maarit ratkesi juomaan. Lopulta hän päätti palata Nakkilaan.


title: Rhein-Neckar-Kreis

text: Rhein-Neckar-Kreis on piirikunta Baden-Württembergin osavaltiossa Saksassa. Se sijaitsee osavaltion luoteisosassa Heidelbergin kaupungin ympärillä. Nimensä piirikunnalle antavat joet Rein ja Neckar. 534 220 asukkaan Rhein-Neckar-Kreis on asukasmäärältään Baden-Württembergin suurin piirikunta. Rhein-Neckar-Kreis perustettiin vuoden 1973 piirikuntauudistuksen yhteydessä.


title: Rhein-Neckar-Kreis

text: Rhein-Neckar-Kreis rajoittuu luoteessa Mannheimin kaupunkiin, pohjoisessa Hessenin osavaltioon kuuluviin Kreis Bergstraßen ja Odenwaldkreisin piirikuntiin sekä idässä, kaakossa ja etelässä Baden-Württembergiin kuuluviin Neckar-Odenwald-Kreisin, Heilbronnin ja Karlsruhen piirikuntiin. Lännessä Reinjoki muodostaa Rhein-Neckar-Kreisin ja Rheinland-Pfalzin osavaltioon kuuluvan Speyerin kaupungin ja Rhein-Pfalz-Kreisin piirikunnan välisen rajan. Heidelbergin kaupunki on melkein kokonaan Rhein-Neckar-Kreisin alueen ympäröimä kuulumatta itse siihen. Kuitenkin piirukunnan hallinto sijaitsee Heidelbergissä.


title: Rhein-Neckar-Kreis

text: Rhein-Neckar-Kreisin alue kuuluu historialliseen Kurpfalzin maakuntaan. Nykyään piirikunta muodostaa yhdessä muiden Baden-Württembergiin, Rheinland-Pfalziin ja Hesseniin kuuluvien piirikuntien ja kaupunkien kera niin sanotun Rein-Neckar-kolmion ("Rhein-Neckar-Dreieck") metropolialueen, jossa asuu yhteensä noin 2,4 miljoonaa ihmistä. Rhein-Neckar-Kreisin alueen läntinen osa kuuluu alavaan Reinin laaksoon, itäinen osa sen sijaan Odenwaldin vuorialueeseen. Neckarjoki virtaa itä-länsi-suuntaan piirikunnan läpi ja suistuu Mannheimin kohdalla Reiniin.


title: Rhein-Neckar-Kreis

text: Rhein-Neckar-Kreisiin kuuluu 17 kaupunkia ja 37 kuntaa. Asukasluvut 30. syyskuuta 2005.


title: Trentonin taistelu

text: Trentonin taistelu käytiin 26. joulukuuta 1776 Yhdysvaltain vapaussodassa, kenraali George Washingtonin yllättäin ylitettyä Delawarejoen ja hyökättyä "hesseniläisvaruskuntaan" Trentonissa. Ylivoimainen voitto käytännössä vahvisti Yhdysvaltain armeijan iskukykyä siirryttäessä valmistauduttaessa seuraaviin taisteluihin Trentonissa ja Princetonissa.


title: Trentonin taistelu

text: Trentonin varuskunnassa oli kolme Hesseniläistä rykmenttiä eversti Johann Rallin komennossa käsittäen noin 1 400 sotilasta.


title: Trentonin taistelu

text: Amerikkalaisten menestystä edisti Washingtonin värväämä tiedustelija John Honeyman, joka oli selvittänyt Trentonin puolustusjoukoista, niiden ryhmittelystä sekä antanut harhaanjohtavaa tietoa amerikkalaisten taistelukyvystä. Lisäksi jouluna oli alkanut lumimyrsky, joka teki Delawarejoen ylityksetä lähes mahdottoman. Hesseniläiset olivat partioineet jatkuvasti joen rannalla selvittäen mahdollisia vihollisia, mutta taistelua edeltävänä yönä ei partiota myrskyn takia ollut lähetetty. Myös mahdollinen joulun juhlinta oli saattanut alentaa puolustuksen valppautta.


title: Trentonin taistelu

text: Joulupäivän iltana lumimyrsky viivytti amerikkalaisia ja he pääsivät joen yli aamukolmelta Trentonin pohjoispuolella. Myrskyn vielä vallitessa tunnin kestänyt taistelu alkoi aamukahdeksalta.


title: Trentonin taistelu

text: Amerikkalaisia sotilaita oli noin 2 400 ja joukot jakaantuivat kahtia kenraalimajuri Nathanael Greene'in divisioonan hyökätessä pohjoisesta ja kenraalimajuri John Sullivanin divisioonan hyökätessä lännestä Trentoniin. Kolmannen divisioonan piti hyökätä etelästä, mutta se ei koskaan päässyt joen yli.


title: Trentonin taistelu

text: Amerikkalaiset kohtasivat vain heikkoa vastarintaa ja Greene'in joukot saivat Trentonin kaksi pääkatua tykkiensä kohteeksi, jolloin hesseniläisten oli vaikea asettua järjestelmälliseen vastarintaan. Taistelun alettua kaupungin pohjoispuolella, osa länsikaupungin vartioista siirtyi sinne tukemaan puolustusta ja Sullivanin divisioona pääsi helposti täältä kaupunkiin. Se lähti myös varmistamaan kaupungista pois johtavan eteläisen sillan, jolloin hesseniläisillä ei ollut enää pakoreittejäkään.


title: Trentonin taistelu

text: Siitä huolimatta Rall johti joukkonsa kaupungin ulkopuolelle ja ne pyrittiin kokoamaan takaisinvaltausta varten, mutta amerikkalaisten kaupungin suojasta tuleva tulitus teki tilanteen mahdottomaksi. Tulituksessa Rall sai kuolettavan vamman ja myös muut neljä everstiä saivat taistelussa surmansa. Amerikkalaismenetykset tulivat taistelun jälkeen haavoittuneista ja matkalla hypotermiaan menehtyneistä. Yksi merkittävimmistä haavoittuneista oli nuori James Monroe, josta aikanaan tuli Yhdysvaltain viides presidentti.


title: Trentonin taistelu

text: Washingtonin liki 5 000 sotilaan armeijasta 70% oli värvätty vuoden loppuun ja ennen taistelua amerikkalaisten ilmapiiri oli todella matalalla New Yorkin sekä ison ammusarsenaalin menetyksen vuoksi.


title: Trentonin taistelu

text: Nyt saatiin kaivattu menestys ja lisäksi amerikkalaiset olivat onnistuneet poistamaan sodasta pelätyn eurooppalaisen, ammattisotilaista koostuvan joukko-osaston. Näin Washingtonin loistava taktinen voitto osoittautui merkittäväksi armeijan hengen kannalta, useat värväytyivät uudelleen ja uusia värväytyviä tuli lähteneiden tilalle.


title: Veikko Jalava

text: Veikko Vuolevi Jalava (7. helmikuuta 1911 Turku — 12. maaliskuuta 1981 Joensuu) oli suomalainen kuvanveistäjä, joka tunnetaan useista julkisista teoksista Pohjois-Karjalassa.


title: Veikko Jalava

text: Hän toimi käsityönopettajana Joensuun lyseossa 1944–1974 ja taiteen opettajana Joensuun vapaaopistossa vuosina 1945–1978.


title: Kello (saari)

text: Kello on saari Perämerellä Raahen kaupungin edustalla. Se sijaitsee Isolahden suulla Pikku-Kraaselin saaren luoteispuolella noin kaksi kilometriä länteen Raahen venesatamasta. Saarella on Raahen sataman väylien linjataulu.


title: Sointula (kaupunginosa)

text: Sointula on Valkeakosken 15. kaupunginosa itäisessa osassa kaupunkia. Sointulassa on Innalantien ja Sointulantien ympäröimä ostoskeskuksen ja päivänkodin alue. "Riippusiltojen lenkki" kulkee Sointulan kautta. Riippusillat myös kuuluvat Sointulaan. Sointula sijaitsee veden lähellä.


title: Sointula (kaupunginosa)

text: Sointula on hieman eristyksissä muusta kaupungista. Se sijaitsee Valkeakoskelta lähdettäessä Pälkäneentietä pitkin Pälkäneelle. Sointulaa rajoittaa etelässä Lumikorven teollisuusalue sekä idässä, lännessä ja pohjoisessa Mallasvesi. Apian leirintäalue sijaitsee Sointulan vieressä, ja Kirjaslampi sen luoteispuolella. Kirjaslammella on myös Kirjaslammen lava, jossa järjestetään tansseja kesäisin.


title: Sointula (kaupunginosa)

text: Innalan- ja Sointulantiellä sijaitsee kerrostalo-asuntoja ja Sointulan perällä on omakoti- ja rivitaloalue.


title: Pena

text: Pena voi tarkoittaa seuraavia:


title: Baby Sweetcorn

text: Baby Sweetcorn on porilainen pop-yhtye.


title: Fujin (Mortal Kombat)

text: Fujin on fiktiivinen henkilö Mortal Kombat -taistelupelisarjassa. Hän on tuulen jumala ja Earthrealmin nykyinen suojelija.


title: Fujin (Mortal Kombat)

text: Fujin nähtiin ensimmäisen kerran yhtenä neljästä vartijajumalasta, jotka suojelivat Shinnokin amulettia. Hän oli myös ensimmäinen jumalista, jotka vanhemman Sub-Zeron täytyi voittaa hakiessaan amulettia (Fujin hävisi joutuessaan oman tornadonsa imaisemaksi).


title: Fujin (Mortal Kombat)

text: Sub-Zeron saatua amuletin haltuunsa, Fujin pysyi poissa eikä tästä syystä ollut Shinnokin tuhoamien jumalten joukossa. Hän kuitenkin liittyi Raidenin joukkoihin voitokkaaseen taisteluun Shinnokia vastaan. Shinnokin hävittyä, jumalten vanhimmat ylensivät Raidenin yhdeksi jumalten vanhimmista ja hän valitsi Fujinin Earthrealmin uudeksi suojelijaksi. Fujin suostui ja lupasi olla pettämättä hänen luottamustaan.


title: Fujin (Mortal Kombat)

text: Fujin on ollut Tavenin ja hänen perheensä ystävä vuosikymmenten ajan. Fujinin tavatessa Taven Red Dragon klaanin päämajan edessä, hän kuitenkin kielsi tätä astumasta sisään ja kaksikko aloitti taistelun. Taven onnistui voittamaan ja Fujin antoi hänelle luvan sisäänpääsyyn pahoitellen taistelua.


title: Tukianjärvi

text:
Tukia on pieni järvi joka sijaitsee Savonlinnassa ja Heinävedellä. Järvi on noin 92 metriä merenpinnan yläpuolella ja laskee eteläosastaan Saimaan vesistöön kuuluvaan Säimeneen. Laskujoessa sijaitsi 1800-luvulla mylly sekä vielä
nykyäänkin nähtävissä olevia puun uittoon liittyviä rännejä. Järven etelä- ja länsipuolella sijaitsee Leivolan ja koillispuolella Heinäveden Tetrivaaran kylät.


title: Hoikkarölli

text: Hoikkarölli ("Agrostis clavata") pääasiassa taigametsissä kasvava röllien sukuun kuuluva heinäkasvi. Suomessa laji on uhanalainen.


title: Hoikkarölli

text: Hoikkarölli kasvaa 30–70 senttimetriä korkeaksi. Kasvi on monikortinen, korret ovat pystyjä tai kohenevia. Lehdet ovat litteät, viitisen millimetriä leveät ja vaalean vihreät. Ylimmän korsilehden kieleke on 1,3–2,5 mm pitkä. Kukinto laaja, pitkähaarainen, niukkatähkyläinen ja 8–25 cm pitkä röyhy. Ulkohelve on vihneetön, sisähelve puuttuu tai on hyvin pieni. Hoikkarölli heilimöi kesä-heinäkuussa. Laji on yksivuotinen tai lyhytikäinen monivuotinen.


title: Hoikkarölli

text: Hoikkarölli muistuttaa suuresti rikkarölliä ("A. scabra") ja nurmirölliä ("A. capillaris").


title: Hoikkarölli

text: Hoikkarölli on pohjoinen, mantereisen ilmaston kasvi, jota tyypillisesti tavataan taigametsäalueella. Levinnäisyysalue ulottuu Keski-Ruotsista ja -Suomesta hyvin laikuttaisena läpi Venäjän Itä-Siperiaan, Kamtšatkaan ja Japaniin asti. Lajia tavataan myös Pohjois-Amerikan puolella Alaskassa. Suomessa hoikkarölliä on tavattu hajanaisella alueella Uudeltamaalta ja Hämeestä läpi Keski- ja Itä-Suomen Etelä-Lappiin saakka noin 40 kasvupaikalta. Runsaimmin sitä kasvaa Pohjois-Savossa, Kainuussa ja Etelä-Lapissa. Laji löydettiin Suomesta ensimmäisen kerran vuonna 1901 Maaningan Korkeakoskelta.


title: Hoikkarölli

text: Hoikkarölli kasvaa lehdoissa purojen, jokien ja lähteiden ympärillä sekä kosteissa kuusikoissa. Sitä tavataan myös ihmisen muokkaamassa ympäristössä polkujen ja teiden varsilla, ojissa, metsäkoneiden urissa ja hakkuuaukioiden aurausvaoissa. Laji on muuttunut harvinaisemmaksi luontaisilla kasvupaikoillaan metsätalouden tehostumisen tuhotessa sen kasvupaikkoja. Ihmisen luomissa kasvupaikoissa hoikkarölli esiintyy yleensä vain lyhyen aikaa, vaikka saattaa muodostaa monen hehtaarin kasvustoja.


title: Käyttäjätilien valvonta

text: Käyttäjätilien valvonta eli UAC (engl. User Account Control) on Windows Vistan ja Windows 7:n tarjoama turvaominaisuus. UACin tavoitteena on parantaa Windowsin tietoturvaa rajoittamalla ohjelmistojen oletusoikeuksia, kunnes ylläpitäjä hyväksyy ohjelmistolle korkeammat oikeudet järjestelmään. Täten ainoastaan luotetut ohjelmat saavat täydet oikeudet järjestelmään ja esimerkiksi haittaohjelmat eivät pääse vahingoittamaan järjestelmää.


title: Käyttäjätilien valvonta

text: UAC on saanut paljon haukkuja tietokoneenkäyttäjien keskuudessa, tästä syystä siitä on yritetty tehdä vähemmän ärsyttävä. UAC on mahdollista ottaa pois päältä, mutta Microsoft ei suosittele tämän tekemistä.


title: Lucia di Lammermoor

text: Lucia di Lammermoor on Gaetano Donizettin ooppera, joka ensiesitettiin Napolissa 1835. Se on tunnettu korkeista sävelistään, ja sitä pidetään yhtenä vaikeimmista koloratuurisopraanojen repertuaariin kuuluvista teoksista.Kuuluisia Lucioita ovat olleet muun muassa Maria Callas, Joan Sutherland, Beverly Sills ja Edita Gruberova. Edgardon roolin kuuluisia esittäjiä ovat Giuseppe Di Stefano, Carlo Bergonzi, Alfredo Kraus, Luciano Pavarotti ja Jose Carreras.


title: Pelléas et Mélisande

text: Pelléas et Mélisande () on Claude Debussyn ainoaksi jäänyt ooppera, joka sai ensi-iltansa vuonna 1902 Pariisissa.


title: Grand Beach

text: Grand Beach voi tarkoittaa seuraavia maantieteellisiä kohteita:


title: Vesityökortti

text: Vesityökortti on vesilaitoshenkilöstölle suunnattu kokeella suoritettava todistus heidän osaamisestaan. Vesityökortin suoritusvelvoite perustuu terveydensuojelulain muutokseen 285/2006, joka tuli voimaan 1. toukokuuta 2006. Kevääseen 2012 asti vesityökortti tunnettiin nimellä vesihygieniapassi.


title: Vesityökortti

text: Talousvettä toimittavissa laitoksissa ja uimahalleissa, kylpylöissä ja vastaavissa työskentelevien, veden laatuun vaikuttavia toimenpiteitä suorittavien henkilöiden tulee suorittaa talous- tai allasvesihygieeninen osaamistesti hyväksytysti. Talousvesihygienian osalta velvoite koskee yli 50 henkilön tarpeisiin tai yli 10 kuutiometriä talousvettä päivässä toimittavassa laitoksessa työskenteleviä henkilöitä. Talousvesihygieenisessä osaamistestissä on voinut suorittaa sekä vesilaitostestin että vesijohtoverkostot testin keväästä 2012 lähtien. Tätä ennen oli mahdollista erikoistua pinta- tai pohjavesilaitoksiin. Molemmilla nykyisillä kortilla tulee täytetyksi lainsäädännön velvoite. Omalta työnantajalta kannattaa kysyä, kumpaa korttia työnantaja pitää sopivampana suoritettavaksi.


title: Vesityökortti

text: Kyseisissä paikoissa työskentelevällä on oltava riittävät perustiedot:Työnantajan täytyy lisäksi pitää kirjaa työntekijöiden laitosteknisestä ja vesihygieenisestä osaamisesta ja esittää pyydettäessä tiedot kunnan terveydensuojeluviranomaiselle.


title: Vesityökortti

text: Vesityökortin suoritus perustuu kirjalliseen osaamistestiin, jonka hyväksytysti läpäisseille Sosiaali- ja terveysalan lupa- ja valvontavirasto (Valvira) myöntää todistuksen eli vesityökortin. Osaamistodistus on voimassa 5 vuotta, jonka jälkeen testi on suoritettava uudelleen. Sosiaali- ja terveysalan lupa- ja valvontavirasto hyväksyy näyttökokeen pitäjät. Hyväksyttyjen testaajien tiedot löytyvät Valviran verkkosivuilta. Syyskuuhun 2011 mennessä talousvesihygieenisen testin hyväksytysti suorittaneita oli 17 199.


title: Vesityökortti

text: Tarkempia säännöksiä testitodistuksesta sekä allasvesi- ja talousvesihygieenisestä osaamisesta on annettu sosiaali- ja terveysministeriön asetuksilla 1350/2006 (allasvesitekninen osaaminen ja allasvesityökortti) ja 1351/2006 (laitostekninen osaaminen ja talousvesityökortti).


title: Harrison Birtwistle

text: Sir Harrison Paul Birtwistle (s. 15. heinäkuuta 1934 Accrington, Lancashire) on yksi merkittävimmistä brittiläisistä nykysäveltäjistä. Birtwistle opiskeli Manchesterin Royal College of Musicissa ja myöhemmin Royal Academy of Musicissa. Valmistumisen jälkeen hän työskenteli joitain vuosia opettajana, kunnes hän apurahan turvin pystyi keskittymään säveltämiseen ja jatkamaan opintojaan Yhdysvalloissa. Vuodesta 1975 vuoteen 1983 asti hän toimi Lontoon Royal National Theatren musiikillisena johtajana.


title: Harrison Birtwistle

text: Birtwistlen sävellystyyli on modernistinen, ja varsinkin hänen varhaistuotannostaan on havaittavissa Igor Stravinskyn ja Olivier Messiaenin vaikutus. Hänen oopperateoksensa ovat olleet erityisen tunnettuja.


title: Harrison Birtwistle

text: Birtwistle sai vuonna 2015 Wihurin Sibelius-palkinnon.


title: Grand Beach (Kanada)

text: Grand Beach on Winnipegjärven itärannalla Manitoban provinssissa Kanadassa sijaitseva ranta-alue. Se sijaitsee Grand Maraisin kylän laidalla St. Clementsin maalaiskunnassa. Alue on ollut winnipegiläisten suosimaa lomailualuetta 1920-luvulta lähtien.


title: Grand Beach (Kanada)

text: Grand Beach on osa Grand Beach Provincial Parkia, ja sen kuuluisin nähtävyys on kolmen kilometrin mittainen valkeasta hiekasta muodostuva hiekkaranta, jonka dyynit kohoavat jopa kahdentoista metrin korkeuteen vesirajan yläpuolelle. Rannan länsipäässä sijaitsevan laudoitetun kävelykadun varrella on pieni kauppakeskus ravintoloineen. Rannalla on lisäksi runsaasti puku- ja suihkuhuoneita.


title: Grand Beach (Kanada)

text: Grand Beach sijoittui Playboy Magazinen järjestämässä äänestyksessä maailman kymmenen parhaimman ranta-alueen joukkoon.


title: Grand Beach (Kanada)

text: Alueen kehitys alkoi vuonna 1916, kun Canadian Northern Railway rakensi rautatien Winnipegistä Grand Beachiin tarkoituksenaan kehittää aluetta Winnipegin alueen matkailukohteeksi ja täten hyötyä matkustajatuloista. Alueen kehittäminen kesti viitisentoista vuotta, ja siitä tuli niin suosittu, että suuren laman aikana se oli provinssin ainoa voittoa tuottanut viihdekeskus.


title: Grand Beach (Kanada)

text: Grand Beachiin rakennettiin suuri tanssipaviljonki, joka oli tiettävästi aikansa suurin paviljonki Kansainyhteisön maissa. Paviljonki tuhoutui tulipalossa vuonna 1950. Rautatieasemalta rakennettiin aivan laguunin rantaan saakka ulottunut lankutettu kävelytie, jonka varrelle nousi pieniä kauppoja ja ruokapaikkoja.


title: Chiodos

text: Chiodos (alun perin The Chiodos Bros) on yhdysvaltalainen vuonna 2001 Davisonissa, Michiganissa perustettu emo/post-hardcore-yhtye.


title: Chiodos

text: Alkuperäisessä kokoonpanossa ei ollut rumpali Derrick Frostia, eikä kitaristi Jason Halea. Heitä ennen yhtyeen kitaristina toimi Chip Kelly ja rumpalina Crosby Clark.


title: Chiodos

text: Aluksi yhtye teki pari omakustanne-EP:tä; akustinen "The Chiodos Bros" ilmestyi vuonna 2001 ja "The Best Way To Ruin Your Life" vuonna 2002. Seuraavana vuonna levy-yhtiö Search and Rescue Records julkaisi yhtyeen kolmannen EP:n "The Heartless Control Everything". Vaihdettuuaan levy-yhtiötä Equal Vision Recordsiin yhtye rupesi työstämään albumia "All's Well That Ends Well", joka julkaistiin vuonna 2005. Tätä seurasi albumin uudelleenjulkaisu vuonna 2006. Yhtyeen toinen albumi "Bone Palace Ballet" julkaistiin vuonna 2007 yhdysvalloissa. Vuonna 2009 bändi ilmoitti Myspace sivullaan laulaja Craig Owensin lähdöstä. Owens perusti oman yhtyeensä Destroy Rebuild Until God Shows Up (D.R.U.G.S.) joka julkaisi debyyttialbuminsa vuonna 2011. Owensin korvasi entinen Yesterdays Risingin laulaja Brandon Bolmer. Hän ehti kuitenkin levyttää bändin kanssa vain yhden albumin Illuminaudio, kunnes vuonna 2012 bändi ilmoitti Bolmerin lähtevän rumpali Tanner Waynen kanssa ja Craig Owensin palaavan yhtyeeseen. Samana vuonna kitaristi Jason Hale lähti yhtyeestä. Hänet korvasi meneillään olevan kiertueen loppuajaksi The Fall of Troy yhtyeen Thomas Erak, joka julkistettiin myöhemmin yhtyeen vakituiseksi jäseneksi.


title: Chiodos

text: Vuonna 2013 bändi solmi levytyssopimuksen yhdysvaltalaisen Razor & Tien kanssa. Samana vuonna yhtye ilmoitti aloittavansa uuden albumin nauhoitukset meneillään olleen kiertueen jälkeen.


title: Chiodos

text: Yhtyeen neljäs albumi DEVIL julkaistiin 1. huhtikuuta 2014 joka oli yhtyeen ensimmäinen albumi kokoonpanolla Frost, Goddard, McManaman, Erak, Bell ja Owens. Levy sai kriitikoilta pääasiassa hyvät pisteet perustellen mm. levyn olevan "vanhan Chiodosin paluu". Yhtyeen fanien mielipiteet albumista ovat olleet sekalaisia. Myös Thomas Erakin oman yhtyeen The Fall of Troyn fanit ovat kritisoineet albumia siitä että se ei tuo esiin Erakin soitannollisia kykyjä tarpeeksi.


title: Chiodos

text: Myöhemmin samana vuonna yhtye ilmoitti Frostin, Goddardin ja Erakin eroavan. Vaikka yhtye soittaa kiertueilla, kuuluu siihen virallisesti tällä hetkellä vain Owens, Bell ja McManaman.


title: René Verheyen

text:
René Verheyen (s. 21. maaliskuuta 1952) on belgialainen jalkapallovalmentaja ja entinen keskikenttäpelaaja. Vuodesta 2007 lähtien hän on toiminut belgialaisseura KMSK Deinzen päävalmentajana.
Verheyen pelasi urallaan Lokerenissa 1974–1982, Club Bruggessa 1983–1987 ja KAA Gentissä 1987–1988.
Belgian maajoukkueessa Verheyen voitti EM-hopeaa 1980 sekä oli mukanan MM-kisoissa 1982 ja EM-kisoissa 1984.
Peliuransa jälkeen Verheyen on toiminut muun muassa Club Bruggen päävalmentajana vuosina 1999–2000.


title: 2-metyylioktaani

text: 2-metyylioktaani on orgaaninen yhdiste (alkaani), joka on nonaanin (CH) isomeeri. Se on normaaliolosuhteissa olomuodoltaan väritöntä nestettä. 2-metyylioktaanin rakennekaava on CHCH(CH)CH, moolimassa 128,26 g/mol, sulamispiste −80 °C (192,78 K), kiehumispiste 143 °C (416,43 K), tiheys 0,713 g/cm (vesi = 1,0 g/cm), taitekerroin 1,4008 ja CAS-numero 3221-61-2.


title: Grand Beach Provincial Park

text: Grand Beach Provincial Park on Manitoban provinssissa Kanadassa sijaitseva luonnonpuisto ja ulkoilualue. Winnipegjärven itärannalla noin tunnin automatkan päässä Winnipegistä Grand Maraisin kylän tuntumassa sijaitseva puistoalue on kuulu valkoisista hiekkadyyneistään ja viime jääkauden jälkeensä jättämistä muinaisrannoista. Liki kolmen kilometrin mittainen Grand Beachin hiekkaranta houkuttelee alueelle vuosittain tuhansittain kävijöitä.


title: Grand Beach Provincial Park

text: Alueella on runsaasti matkailupalveluita. Leirintäalueella on käytettävissä 48 leirintäpaikkaa, joista 18 on varustettu sähköliitännöin. Alueen ulkoilumahdollisuuksiin kuuluvat lintubongausmaastot sekä pyöräily- ja kävelyreitit. Myös purjehdus ja marjastus ovat suosittuja ajanviettotapoja. Talvisin aluetta käytetään pääasiassa moottorikelkkasafareiden järjestämiseen.


title: Louhunsalmen riippusilta

text: Louhunsalmen riippusilta on Jyväskylässä, Säynätsalon kaupunginosassa sijaitseva riippusilta, joka yhdistää Säynätsalon saaren Lehtisaareen. Silta on teräsrakenteinen ja teräsbetonikantinen, ja sen on suunnitellut Bruno Kivisalo. Silta valmistui vuonna 1957. Sillä on pituutta 178 metriä. Sillan pisin jänneväli on 140 metriä ja se on jänneväliltään Suomen seitsemänneksi pisin silta. Sillalla kulkee paikallistie 16621 eli Saaritie. Aiemmin sillan molemmin puolin kulki kapeat kevyen liikenteen väylät, jotka sopivat lähinnä jalankulkijoille, mutta vuoden 2011 peruskorjauksessa sillan Kaijanlahden puoleiselle sivulle levennettiin yhdistetty pyörätie ja jalkakäytävä.


title: Louhunsalmen riippusilta

text: Säynätsalon kunnanvaltuusto asetti tammikuussa 1949 toimikunnan suunnittelemaan tieverkon kehitystä, muun muassa sillan saamiseksi Louhunsalmeen. Joulukuussa valtuusto nimitti uuden työryhmän hanketta varten. Hanke eteni tämän jälkeen hitaasti, kunnes SKDL:n kansanedustaja Lauri Myllymäki teki asiasta aloitteen. Myllymäki ehdotti, että hankkeelle varataan 50 miljoonaa markkaa vuoden 1952 budjettiin. Kunnanvaltuusto nimitti syyskuussa 1952 siltatoimikunnan kehittämään asiaa ja antoi sille miljoonan markan määrärahan alkusuunnitelmia varten. Merenkulkuhallitus ja Uittoyhdistys vaativat kymmenen metriä korkeaa ja 30 metriä leveää aukkoa.


title: Louhunsalmen riippusilta

text: Sillan lopulliset piirustukset ja kustannusarviot saatiin valmiiksi helmikuussa 1953. Suunnittelija Kivisalo päätyi teräsbetonikannelliseen riippusiltaan, jonka pääaukko on 140 metriä ja pienet aukot 18 ja 20 metriä. Kustannusarvion loppusumma oli 119 miljoonaa markkaa. Sillan rakentaminen aloitettiin tammikuussa 1953. Tekninen työvaihe valmistui talvella 1953–1954, ja alusrakennustyöt käynnistyivät syksyllä 1954. On mahdollista, että sillan metalliosat rakensi A. Ahlström Oy:n Varkauden konepaja. Silta alkoi näyttää lopullisen muotonsa maaliskuussa 1956 ja sillan vihkiäisjuhlaa vietettiin kesäkuussa 1957. Valmistuessaan se oli Suomen pisin riippusilta. Hanke maksoi 136 miljoonaa markkaa ja se oli Säynätsalon historian huomattavin kunnallinen rakennustyö. Valtionapu kattoi vain noin 25 prosenttia, joten rahoitus oli järjestettävä muun muassa Enso-Gutzeitin antamalla halpakorkoisella 25 miljoonan markan lainalla.


title: Louhunsalmen riippusilta

text: Silta peruskorjattiin kesällä 2011. Korjauksessa sillalle rakennettiin puukantinen pyörätie-jalkakäytävä ja sillan valaistus uusittiin. Samalla sillan päähän rakennettiin pyöräilyn ja jalankulun yhteys. Hankkeen kustannukset jakautuivat Jyväskylän kaupungin ja Keski-Suomen ely-keskuksen välillä siten, että Jyväskylän kaupungin osuus peruskorjauksesta oli 23 prosenttia eli 362 825 euroa. Hankkeen kokonaiskustannuksiksi arvioitiin 1 562 850 euroa. Kesäkuussa 2013 voimaan tulleen asemakaavan muutoksen myötä ely-keskuksen omistama silta ja liikennealueet muuttuivat katualueeksi ja siirtyivät näin Jyväskylän kaupungin omistukseen ja kunnossapidon piiriin. Silta suojeltiin asemakaavan yhteydessä.


title: Louhunsalmen riippusilta

text: Syksyllä 2013 sillasta tuli yksi Jyväskylän kaupungin Valon kaupunki -hankkeen pysyvistä valaistuskohteista. Sillalla käytetään led-valaistusta ja sillan pylonit on valaistu sinivalkoisella valolla.


title: Jevgeni Onegin (ooppera)

text: Jevgeni Onegin on Pjotr Tšaikovskin säveltämä kolminäytöksinen ooppera, joka perustuu Aleksandr Puškinin samannimiseen runoteokseen. Sitä pidetään säveltäjän merkittävimpänä oopperateoksena. Teoksen kantaesitys oli Moskovassa 1879.Venäjä 1800-luvulla.


title: Jevgeni Onegin (ooppera)

text: Larina ja hänen tyttärensä Tatjana ja Olga elävät maaseutukartanossa. Tatjana lukee kirjoja ja haaveilee rakkaudesta, ja kun Olgan sulhanen Lenski tuo vierailulle maailmanmies Jevgeni Oneginin, Tatjana rakastuu. Hän kirjoittaa Oneginille kirjeen, mutta Onegin torjuu hänet. Tatjanan nimipäiväkutsuilla syntyy riita, jonka seurauksena Lenski haastaa Oneginin kaksintaisteluun. Lenskin kohtalona on kuolla. Vuosien kuluttua Onegin tapaa tanssiaisissa Tatjanan, joka nyt on ruhtinas Greminin vaimo. Onegin rakastuu ja lähettää Tatjanalle kirjeen, mutta nyt on Tatjanan vuoro torjua Onegin.


title: Buyit

text: Buyit (myös "Puyit", "Bouyeit" tai "Buyeit"; oma lausunta: Buxqyaix, IPA: [], tai "Puzhongit", "Buraot", "Pumanit"; kiinaksi: 布依族; Pinyin: Bùyīzú) on eteläisessä Kiinassa asuva virallisesti tunnustettu etninen ryhmä. Buyeja oli Kiinassa vuoden 2010 väestönlaskennan mukaan yhteensä 2 971 460.


title: Buyit

text: Suurin osa buyeista asuu Yunnanin-Guizhoun ylängöllä etenkin Guizhoun eteläosassa ja sen naapurialue Guangxin puolella. Buyien on kielitieteellisten seikkojen takia päätelty olevan hyvin läheistä sukua zhangeille. Buyin kieli ja zhuangin kieli ovat hyvin samankaltaisia ja etenkin zhuangin pohjoismurteet ovat lähes täysin ymmärrettäviä buyin puhujille. Buyeja pidetäänkin joskus pelkästään zhuangien alaryhmänä. Molemmat kansat ovat myös pitkälle kiinalaistuneet heidän käyttäessään han-kiinalaisia vaatteita, viljelytekniikoita, sekä yhä enemmin kiinaa.


title: Buyit

text: Buyit asuttavat tavallisesti kyliä tasangoilla ja jokilaaksoissa. Tyypillisessä talossa on kaksi kerrosta, joista ylin on asuinkäytössä ja alin kotieläinten suojana. Tavallisia kotieläimiä ovat esimerkiksi lampaat, siat, kanat, naudat ja vesipuhvelit. Buyien asuttaman alueen maaperä on hedelmällistä ja sillä viljellään esimerkiksi puuvillaa, hamppua, silkkiä, riisiä, teetä ja sokeriruokoa. Osa buyeista harjoittaa myös metsänhoitoa kasvattamalla mäntyjä ja pihtoja vientikauppaan. Historiallisesti buyit olivat tunnettuja kauppiaina ja he toimivat paikallisten vähemmistökansojen ja han-kiinalaisten välisen kaupan välikäsinä.


title: Buyit

text: Buyit harjoittavat useita eri uskontoja kuten kristinuskoa ja taolaisuutta, mutta suurin osa heistä harjoittaa perinteistä polyteististä uskontoaan, johon kuuluu esi-isien palvonta ja animismi.


title: Kyröjoki tuluvii

text: Kyröjoki tuluvii on Rehupiiklesin vuonna 1996 julkaistu albumi.


title: Kyröjoki tuluvii

text: Rehupiiklesitkin ovat tulleet Euro-kelpoisiksi ja koska he ovat "tyrkyllä Valtoohin", niin he ovat ottaneet itselleen taiteilijanimet, ettei tarvisisi sitten hävetä Detroitissa. Heidän kansainvälistymisensä ruumiillistuma on "Maikl Monrou".


title: Kyröjoki tuluvii

text: Uudet nimet ovat:


title: Kyröjoki tuluvii

text: CD-levy AIVcd-4712 (Record Records, 1996)


title: Starhawk

text: Starhawk (s. Miriam Simos, 17. kesäkuuta 1951 St. Paul, Minnesota) on yhdysvaltalainen kansalaisaktivisti.


title: Starhawk

text: Starhawkin isä Jack Simos kuoli tytön ollessa viiden vanha. Äiti Bertha Simos oli professori Kalifornian yliopistossa Los Angelesissa (UCLA). Molemmat vanhemmat olivat venäjänjuutalaisten maahanmuuttajien lapsia. Starhawk opiskeli viestintää UCLA:ssa. Hän meni naimisiin Edwin Rahsmanin kanssa vuonna 1977. Hänen nykyinen miehensä on David Miller.


title: Starhawk

text: Starhawk tunnetaan pakanallisuuden teoreetikkona ja ekofeminismin tunnetuimpiin edustajiin kuuluvana. Starhawkin teos "The Spiral Dance" (1979) on uuspakanallisen Jumalatar-liikkeen perusteos. Starhawk asuu San Franciscossa, jossa hän työskentelee Reclaiming-nimisessä pakananoitien yhteisössä, jota hän oli mukana perustamassa 1970-luvulla. Yhteisö tarjoaa kursseja, työpajoja, leirejä ja julkisia rituaaleja, joissa yhdistyvät kansalaisaktivismi ja luontokeskeinen henkinen elämä. Päämääränä on hengen ja politiikan yhdistäminen.


title: Starhawk

text: Starhawk tunnetaan kansainvälisellä tasolla väkivallattoman ja suoran toiminnan harjoittajana, joka toimi rauhanliikkeessä, naisliikkeessä, ympäristöliikkeessä sekä globalisaatiokriittisessä liikkeessä. Hän matkustaa ja opettaa laajalti Pohjois-Amerikassa, Euroopassa ja Lähi-idässä pitäen luentoja ja työpajoja.


title: Starhawk

text: Starhawk on kirjoittanut lukuisia kirjoja sekä internetissä levinneitä kirjoituksia.


title: Valassaaret

text: Valassaaret () on Suomeen kuuluva saaristo Pohjanlahdella. Se sijaitsee Merenkurkun ulkosaaristossa noin 15 kilometrin päässä Björköstä, ja kuuluu Valassaarten–Björkögrundenin luonnonsuojelualueeseen. Saarilla sijaitsee myös vuonna 1886 valmistunut 36 metriä korkea Valassaarten majakka.


title: Valassaaret

text: Valassaarten saaristo on kulttuurimaisemaa, jossa luonto vääjäämättä valtaa itselleen enemmän alaa. Aluetta on käytetty laitumena ja saarilta on korjattu heinää kotieläinten rehuksi.


title: Valassaaret

text: Ruotsinkielisellä Pohjanmaalla toimivan luonnontieteellisen yhdistyksen Ostrobothnia Australiksen ylläpitämä Valassaarten biologinen asema sijaitsee Ebbskärin saarella.


title: Post- och Inrikes Tidningar

text: Post- och Inrikes Tidningar on ruotsalainen päivittäinen, maailman vanhin vielä nykypäivänäkin ilmestyvä sanomalehti. Sen pääkonttori sijaitsee Tukholmassa. Kuningatar Kristiina ja valtakunnankansleri Axel Oxenstierna perustivat lehden vuonna 1645. Heidän tavoitteenaan oli tuoda julki Ruotsin valtion virallisia näkemyksiä ja kuulumisia.


title: Post- och Inrikes Tidningar

text: Ruotsin akatemia on julkaissut ja levittänyt lehteä vuodesta 1791 lähtien, kuningas Kustaa III:n määräyksestä. Lehdessä on julkaistu muun muassa virallisia kuulutuksia konkursseista sekä julkisista huutokaupoista. Broadsheet-muotoisena paperilehtenä sanomalehti lakkasi ilmestymästä vuoden 2007 tammikuussa, kun se muutettiin Internetissä julkaistavaksi verkkolehdeksi.


title: Jan Ceulemans

text: Jan Ceulemans (s. 28. helmikuuta 1957 Lier) on belgialainen jalkapallovalmentaja ja entinen keskikenttäpelaaja. Hän on toiminut kesästä 2007 lähtien KVC Westerlon päävalmentajana.


title: Jan Ceulemans

text: Ceulemans kuului Belgian jalkapallomaajoukkueen avainpelaajiin sen menestysvuosina 1980-luvulla. Ceulemansin maajoukkueuran kohokohta oli EM-lopputurnaus Italiassa 1980, kun Belgia voitti hopeaa. MM-kisoissa 1986 Meksikossa Ceulemans toimi maajoukkueen kapteenina ja johdatti kolmella maalillaan Belgian neljänneksi. Hän lopetti maajoukkueuransa Italian MM-kisojen ensimmäiselle pudotuspelikierrokselle 1990. Ceulemans pelasi maajoukkueessa 96 ottelua, mikä oli Belgian maajoukkueen ennätys vuoteen 2017 saakka. Pelaamissaan otteluissa hän teki 23 maalia.


title: Jan Ceulemans

text: Seuratasolla Ceulemans menestyi Club Bruggessa. Hän edusti seuraa vuosina 1977–1992 ja voitti tuona aikana muun muassa neljä Belgian mestaruutta. Ceulemans lopetti pelaajauransa polvivamman vuoksi 35-vuotiaana 1992.


title: Jan Ceulemans

text: Jalkapallolegenda Pelé listasi Ceulemansin vuonna 2004 maailman 125 parhaan elossa olevan jalkapalloilijan joukkoon. Ceulemansin lisäksi belgialaisista listalle pääsivät vain Franky Van Der Elst ja Jean-Marie Pfaff.


title: Jan Ceulemans

text:
Seurat pelaajana
Meriitit pelaajanaCeulemans aloitti valmennusuransa 1992 KSC Eendracht Aalstin päävalmentajana. Ceulemans nosti seuran Belgian pääsarjatasolle 1994 ja aina UEFA Cupin karsintoihin saakka. 1998 hän siirtyi Aalstista KVC Westerloon, jonka hän valmensi UEFA Cupiin.
Vuonna 2005 hän palasi Club Bruggeen tehden seuran kanssa kolmen vuoden sopimuksen päävalmentajan tehtävistä. Hänet kuitenkin erotettiin huhtikuussa 2006 kehnojen tulosten vuoksi.


title: Jan Ceulemans

text: Kesällä 2007 Ceulemans palasi päävalmentajaksi KVC Westerloon, jota oli luotsannut aiemmin seitsemän vuoden ajan.


title: Jan Ceulemans

text: Seurat valmentajanaMeriitit valmentajana


title: Hornankoski

text: Hornankoski on suomalainen melodraamaelokuva vuodelta 1949. Sen ovat ohjanneet Teuvo Tulio ja Roland af Hällström. Hällströmin osuus oli tiettävästi työ apulaisohjaajana suomenkielisessä versiossa. Tulio teki elokuvasta samalla myös ruotsinkielisen version "Forsfararna".


title: Hornankoski

text: Tarinassa Yli-Koskelan tilan pojat rakastuvat samaan naiseen. Hyväksi heistä paljastuu yllättäen tukkilainen ja korttihai Aarne (William Markus), joka luulee tappaneensa miehen. Toinen, Artturi (Åke Lindman), käyttää tätä luuloa hyväkseen kehottamalla veljeään lähtemään ennen kuin on liian myöhäistä. Oikeasti mies, jonka Aarne luuli tappaneensa, kuitenkin pelastui Artturin avulla, mutta jottei huijaus paljastuisi, tämä käskee miehen kadota ikiajoiksi.


title: Hornankoski

text: Elokuvatarkastamo leikkasi suomenkielisestä versiosta heinäkasakohtauksesta pois pari metriä. Ruotsinkielistä versiota ei tarkastettu eikä esitetty Suomessa, ja kohtaus on siinä kokonaisena. Ruotsinkielinen on kuitenkin muun leikkauksen vuoksi noin kymmenen minuuttia suomenkielistä lyhyempi.


title: Hornankoski

text: Åke Lindmanilla on elokuvassa hänen ensimmäinen elokuvaroolinsa, ja hän sai siitä pysyvän konnanleiman.


title: Hornankoski

text: Jussi Talvi soveltaa käsikirjoituksessa Tulion tuotannon perusteemoja. Kritiikissä todetaan, että Kain ja Aabel -elokuva pursuaa intohimoa ja kavalaa petollisuutta.


title: Antiferromagnetismi

text: Antiferromagneettisissa aineissa magneettiset momentit järjestyvät säännölliseen hilaan siten, että vierekkäiset magneettiset momentit osoittavat vastakkaisiin suuntiin. Ulkoisesti aine vaikuttaa siis epämagneettiselta, sillä magneettiset momentit kumoavat toisensa.


title: Antiferromagnetismi

text: Yleensä ottaen antiferromagneettisuus esiintyy aineissa vain tietyn lämpötilan alapuolella ja sen yläpuolella atomien magneettiset momentit ovat epäjärjestäytyneessä tilassa. Tätä lämpötilaa sanotaan Néelin lämpötilaksi. Néelin lämpötilan yläpuolella tällainen aine on yleensä paramagneettista.


title: Antiferromagnetismi

text: Harvat aineet ovat antiferromagneettisia. Jotkin oksidit, esimerkiksi mangaanioksidi (MnO) ja ilmeniitti (FeTiO), ovat kuitenkin sitä. Tämä johtuu siitä, että oksidien kiteissä happiatomit pitävät metalli-ionit kaukana toisistaan, jolloin vierekkäisten alkeisalueiden toisiaan suuntaava vaikutus on epäsuoraa ja tapahtuu hapen elektronipilven kautta.


title: Antiferromagnetismi

text: Eräillä mineraaleilla, mm. hematiitilla α-FeO, esiintyy antiferromagneettisuudesta huolimatta nollasta poikkeava nettomomentti. Tällaisten poikkeamien syynä voivat olla esimerkiksi kiteiden epäpuhtaudet tai vierekkäisten momenttien keskinäinen kallistuma (engl. "spin canting").


title: Lapinesikko

text: Lapinesikko ("Primula stricta") on pohjoisen pallonpuoliskon arktisilla alueilla kasvava esikkolaji. Suomessa se on harvinainen Lapin kasvi.